Radostné srdce

Kazateľ 11,1-8; 2.Petrov 3,1-13
2025-06-24
Kazateľ 11, 1 Púšťaj svoj chlieb po vodnej hladine, lebo po mnohých dňoch ho nájdeš.2 Daj podiel siedmim aj ôsmim, lebo nevieš, čo zlé sa stane na zemi.3 Ak sa naplnia oblaky, vylejú na zem dážď, ak padne strom na juh alebo sever, ostane na tom mieste, kam spadol.4 Kto sleduje, či fúka vietor, nebude siať, a kto hľadí na oblaky, nebude žať.5 Ako nepoznáš cestu vetra, nevieš, ako sa tvoria kosti v lone tehotnej ženy, tak nepoznáš konanie Boha, ktorý všetko spôsobuje.6 Zrána rozsievaj svoje semeno a do večera nenechaj svoju ruku nečinnú, lebo nevieš, čo sa vydarí: to či ono, alebo či oboje bude dobré.7 Sladké je svetlo a očiam lahodí vidieť slnko.8 Ak bude žiť človek mnoho rokov, počas všetkých nech sa raduje; nech pamätá na dni temnosti, lebo tých bude veľa. Všetko, čo príde, je márnosť.
2.Petrov 3, 1 Milovaní, toto je už druhý list, čo vám píšem, a v oboch som napomínaním prebúdzal vaše čisté myslenie, 2 aby ste pamätali na slová, ktoré predpovedali svätí proroci, a na to, čo prikázal Pán a Spasiteľ a čo vám odovzdali apoštoli. 3 Vedzte predovšetkým, že v posledných dňoch prídu posmievači, ktorí žijú, ako sa im zachce, 4 a budú sa posmievať: „Kdeže je sľub o jeho príchode? Veď odkedy zosnuli otcovia, všetko ostáva tak, ako bolo na začiatku stvorenia!“ 5 Zámerne pritom ignorujú to, že nebesia boli oddávna a zem povstala z vody a skrze vodu Božím slovom. 6 Vodou bol niekdajší svet zatopený a zničený. 7 To isté slovo zachováva terajšie nebo i zem pre oheň a deň súdu a záhuby bezbožných ľudí.8 To jedno však nech vám nezostáva skryté, milovaní, že jeden deň je u Pána ako tisíc rokov a tisíc rokov ako jeden deň. 9 Pán nemešká so svojím prisľúbením, ako sa niektorí nazdávajú, že mešká, ale je zhovievavý, lebo nechce, aby niekto zahynul, ale chce, aby sa všetci dali na pokánie. 10 Pánov deň príde ako zlodej. Vtedy sa nebesia s rachotom pominú, živly sa rozplynú v ohni a zem i jej diela budú súdené. 11 Keď sa toto všetko má rozplynúť, akí musíte byť svätí a nábožní vo svojom správaní vy,12 čo túžobne očakávate príchod Božieho dňa, keď sa nebesia rozplynú v ohni a živly roztopia v páľave?! 13 Podľa jeho prisľúbenia očakávame nové nebo a novú zem, v ktorých prebýva spravodlivosť.

Kazateľ 10; 2.Petrov 2
2025-06-23
Kazateľ 10, 1 Ako mŕtve muchy spôsobia, že olej voňavkára páchne a kvasí, tak trocha hlúposti účinkuje viac ako múdrosť a česť.2 Múdry má srdce na pravom mieste, hlúpy však na nesprávnom.3 Hlupákovi chýba rozum, aj keď kráča po ceste a všetkým ukazuje, že je blázon.4 Ak sa proti tebe dvíha vládcov hnev, neopúšťaj svoje miesto, lebo miernosť zabraňuje mnohým hriechom.5 Zlo, ktoré som videl pod slnkom, je omyl vychádzajúci od vládcu:6 hlupák bol dosadený na vysoké miesta, schopní však sedia v ponížení.7 Videl som sluhov, ktorí jazdili na koňoch, ale aj kniežatá, ktoré chodili ako sluhovia po zemi.8 Kto kope jamu, môže do nej spadnúť; kto rúca múr, môže ho uštipnúť had;9 kto láme kamene, môže sa nimi poraniť; kto rúbe drevo, môže utrpieť úraz.10 Keď niekomu otupie železo a nenabrúsi ostrie, musí vynaložiť väčšiu silu, ale oveľa lepšie je použiť múdrosť.11 Ak had uštipne pred zakliatím, zaklínač je zbytočný.12 Slová z úst múdreho sú prívetivé, ale pery hlupáka zničia jeho samého:13 Počiatkom slov jeho úst je pochabosť a koniec jeho rečí je zlé šialenstvo.14 Hlupák množí slová, hoci človek nemôže vedieť, čo bude a čo sa stane, keď bude po ňom. Ktože mu to oznámi?15 Blázna tak unavuje jeho námaha, že nepozná ani cestu do mesta.16 Beda ti krajina, ak je tvojím kráľom mladík a tvoje kniežatá zrána hodujú.17 Blažená si krajina, ak je tvojím kráľom ušľachtilý muž a tvoje kniežatá hodujú v pravý čas, aby sa posilnili, a nie opíjali.18 Pri veľkej nedbanlivosti sa prepadáva krov, pri nečinnosti rúk zateká do domu.19 Chlieb sa pripravuje na potešenie, víno rozveselí život a peniaze umožnia všetko.20 Ani vo svojej mysli nezloreč kráľovi, ani vo svojej spálni nezloreč bohatému, lebo nebeský vták rozšíri ten hlas a okrídlenec oznámi to slovo.
2.Petrov 2, 1 Medzi Božím ľudom však boli aj falošní proroci, ako aj medzi vami budú falošní učitelia, ktorí rozšíria skazonosné náuky. Keďže však zaprú aj samého Pána, ktorý ich vykúpil, uvalia na seba rýchlu skazu. 2 A mnohí budú nasledovať ich výstrednosti a budú potupovať cestu pravdy. 3 Z chamtivosti sa budú usilovať získať vás vymyslenými rečami, ale súd nad nimi oddávna nemešká a ich zatratenie, ktoré im hrozí, nedrieme.4 Veď Boh neušetril ani anjelov, keď zhrešili, ale ich uvrhol spútaných do temnoty podsvetia, aby tam boli strážení, až pokým nepredstúpia pred súd. 5 Ani starý svet neušetril, keď priviedol potopu na bezbožný svet, ale Noacha, hlásateľa spravodlivosti, zachránil ako ôsmeho spolu s inými siedmimi. 6 Aj mestá Sodomu a Gomoru odsúdil na záhubu a obrátil na popol ako odstrašujúci príklad pre budúcich bezbožníkov, 7 ale spravodlivého Lóta, ktorý sa trápil bezuzdným správaním nemravníkov, zachránil. 8 Kým tento spravodlivý prebýval medzi nimi, deň čo deň sa vo svojej spravodlivej duši trápil, keď počul a videl ich bezbožné skutky. 9 Pán však vie vytrhnúť nábožných z pokušenia a nespravodlivých ponechať až do dňa súdu a potrestať, 10 a to najmä tých, čo sa uberajú za telom s nečistými žiadosťami a pohŕdajú autoritou. Sú to samoľúbi bezočivci, neboja sa rúhať duchovným bytostiam, 11 a ani anjeli, hoci sú silou a mocou väčší, nevynášajú proti nim pred Pánom potupný súd. 12 Oni však ako nerozumné zvieratá, od prírody určené na chytanie a zabíjanie, rúhajú sa tomu, čo nepoznajú; zahynú vo svojej skazenosti a 13 stihne ich odplata za neprávosť. Denné hýrenie považujú za rozkoš, sú poškvrnou a hanbou, ako hýria vo svojich lžiach, keď s vami hodujú. 14 Ich oči sú plné cudzoložstva a nevedia sa nasýtiť hriechu, vábia nestále duše, srdcia majú vycvičené v chamtivosti, sú deťmi kliatby. 15 Keďže opustili pravú cestu, zablúdili, dali sa na cestu Bileáma, Beórovho syna, ktorému sa zapáčila odplata za neprávosť. 16 Bol však pokarhaný za vlastnú neprávosť; nemé ťažné zviera prehovorilo ľudským hlasom a zabránilo bláznovstvu proroka.17 Tí ľudia sú ako pramene bez vody, hmly, ktoré ženie víchor; je pre nich pripravená najhlbšia temnota. 18 Vedú totiž pyšné a márne reči, lákajú bezuzdnými telesnými žiadosťami takých, čo práve ušli spomedzi tých, čo žijú v blude. 19 Sľubujú im slobodu, hoci sami sú otrokmi skazy; veď každý je otrokom toho, čo si ho podmanilo. 20 Ak sa totiž tí, čo unikli poškvrnám sveta tým, že poznali nášho Pána a Spasiteľa Ježiša Krista, znova s nimi zapletajú a podľahnú im, ich konečné položenie bude horšie ako začiatok. 21 Bolo by pre nich lepšie, keby neboli poznali cestu spravodlivosti, ako keď sa potom, ako ju poznali, odvrátili od svätého prikázania, ktoré dostali. 22 Splnilo sa na nich pravdivé príslovie: „Pes sa k tomu vrátil, čo vyvrátil a umyté prasa váľa sa v blate zasa.“

Kazateľ 9; 2.Petrov 1,12-21
2025-06-22
Kazateľ 9, 1 Tomuto všetkému som sa venoval, toto všetko som preskúmal: spravodliví a múdri, ako aj ich skutky sú v Božích rukách, aj láska, aj nenávisť, lebo ľudia nevedia, čo všetko je pred nimi.2 Všetko je pre všetkých rovnaké, ten istý údel má aj spravodlivý, aj svojvoľný, dobrý, čistý aj nečistý, obetujúci aj ten, kto neobetuje. Dobrý aj hriešnik sú na tom rovnako, aj ten, kto prisahá, aj ten, kto sa prísahy bojí.3 To je zlé vo všetkom, čo sa deje pod slnkom, že ten istý údel majú všetci. Ľudské srdce je plné zla, je v ňom bláznovstvo po celý život a potom ide k mŕtvym.4 Ten totiž, kto patrí ešte medzi živých, má nádej, lebo živý pes je na tom lepšie ako mŕtvy lev.5 Živí vedia, že zomrú, ale mŕtvi nevedia nič. Niet pre nich viac odmeny, lebo ich pamiatka je zabudnutá.6 Aj ich láska, aj ich nenávisť, aj ich horlivosť dávno zanikli a nemajú už podiel na ničom, čo sa deje pod slnkom.7 Choď, jedz v radosti svoj chlieb, pi svoje víno s dobrou mysľou, lebo Boh si dávno obľúbil tvoje konanie.8 V každom čase nech sú tvoje šaty biele, nech olej nechýba na tvojej hlave.9 Užívaj život so ženou, ktorú miluješ, po všetky dni tvojho márneho života, ktoré ti Boh dal pod slnkom, po všetky dni tvojej márnosti, lebo to je tvoj podiel v živote a v tvojej námahe pod slnkom.10 Všetko, čo tvoja ruka nájde k práci, urob podľa svojej sily, lebo niet práce ani uvažovania, ani poznania a múdrosti v podsvetí, do ktorého ideš.11 Opäť som videl pod slnkom: nie rýchli vyhrávajú beh ani hrdinovia boj, ani múdri nezískavajú vždy chlieb, ani rozvážni bohatstvo, ani rozumní priazeň, lebo neprajný čas a nehoda môže zastihnúť ich všetkých.12 Veď človek aj tak nepozná svoj čas, ako ryby, ktoré sa chytia do zlej siete, ako vtáky chytené do osídla. Im sú podobní ľudskí synovia, polapení v zlý čas, ktorý ich zrazu postretne.13 Aj túto múdrosť som videl pod slnkom a bola pre mňa priveľká: 14 Bolo malé mesto, v ktorom bolo málo mužov. Tu prišiel k nemu veľký kráľ, obkľúčil ho a vystaval proti nemu veľké obliehacie veže. 15 Našiel sa v ňom chudobný múdry muž a svojou múdrosťou zachránil mesto. Žiaden človek si však na toho chudobného muža nespomenul.16 Ja som však povedal: „Lepšia je múdrosť než sila,“ ale múdrosťou chudobného sa pohŕda a jeho slová nikto nevypočuje.17 Slová múdrych, vypočuté v pokoji, znamenajú viac ako krik toho, kto vládne nad hlupákmi.18 Lepšia je múdrosť ako nástroje boja. Jediný hriešnik zničí mnoho dobrého.
2.Petrov 1, 12 Preto vám to chcem ustavične pripomínať, aj keď to viete a ste upevnení v pravde, ktorú ste prijali. 13 Pokladám za správne, kým som v tomto stane, prebúdzať a napomínať vás. 14 Viem, že čoskoro zložím tento svoj stan, ako mi to ukázal aj náš Pán Ježiš Kristus. 15 Budem sa teda aj ja ustavične usilovať, aby ste si tieto veci po mojom odchode pripomínali.16 Keď sme vás oboznamovali s mocou a príchodom Pána Ježiša Krista, nepridŕžali sme sa nejakých vymyslených bájí, lebo sami sme boli očitými svedkami jeho velebnosti. 17 Veď prijal česť a slávu od Boha Otca, keď mu z velebnej slávy zaznel takýto hlas: „Toto je môj milovaný Syn, v ktorom mám zaľúbenie.“ 18 Tento hlas sme počuli prichádzať z neba my, ktorí sme s ním boli na svätom vrchu, 19 a tak sa prorocké slovo stalo pre nás pevnejším. Dobre robíte, keď naň upierate svoj zrak ako na lampu, ktorá svieti na temnom mieste, až kým nesvitne deň a nevyjde vám v srdciach zornička. 20 Predovšetkým si buďte vedomí, že žiadne proroctvo v Písme nepripúšťa súkromný výklad. 21 Veď proroctvo nikdy nepovstalo z vôle človeka, ale ľudia poslaní Bohom hovorili z vnuknutia Ducha Svätého.

Kazateľ 8; 2.Petrov 1,1-11
2025-06-21
Kazateľ 8, 1 Kto je ako múdry a kto pozná význam vecí? Múdrosť rozjasňuje človeku tvár, ale tvrdosť jeho tvár mení.2 Dbaj na rozkaz kráľa, a to pre prísahu Bohu.3 Neponáhľaj sa odísť spred jeho tváre, neprihováraj sa v zlej veci, lebo všetko, čo chce, urobí.4 Veď slovo kráľa je mocné a kto mu povie: „Čo robíš?“5 Kto zachováva prikázanie, neobľúbi si zlú vec, srdce múdreho pozná čas aj spôsob.6 Každá záľuba má svoj čas a spôsob, hoci na človeka dolieha veľa zla,7 lebo nikto nevie, čo bude. Kto mu oznámi, ako bude?8 Niet človeka, ktorý by vládol vetru a mohol ho zadržať, nikto nemá moc nad dňom smrti, z toho boja niet úniku, ani svojvôľa nezachráni toho, kto ju pácha.9 To všetko som videl, keď som sa venoval všetkému, čo sa deje pod slnkom v čase, keď človek vládne nad druhým človekom na jeho škodu.10 Pritom som videl pochovaných svojvoľníkov, ktorí prichádzali i odchádzali zo svätého miesta, avšak tí, čo konali správne, upadli v meste do zabudnutia. Aj to je márnosť!11 Keďže sa rozsudok nad zlým skutkom nevykonáva rýchlo, v ľudských srdciach rastie odvaha konať zlo,12 veď hriešnik pácha zlo stokrát a predĺži sa mu život. Ja však viem, že bohabojným bude dobre, tým, ktorí majú bázeň pred Bohom.13 Svojvoľníkovi však dobre nebude, nepredĺžia sa ako tieň dni tomu, u koho niet bázne pred Bohom.14 Aj takáto márnosť sa deje na zemi: sú spravodliví, ktorým sa vodí, akoby robili skutky svojvoľníkov, a sú svojvoľníci, ktorým sa vodí, akoby robili skutky spravodlivých. Povedal som: „Aj toto je márnosť!“15 Chválil som teda radosť, lebo pre človeka nie je nič lepšie pod slnkom ako jesť, piť a radovať sa. Toto ho bude sprevádzať v jeho námahe, počas dní jeho života, ktoré mu dal Boh pod slnkom.16 Keď som sa dal na poznávanie múdrosti a na pozorovanie práce, ktorá sa koná na zemi, videl som, že človek ani vo dne, ani v noci nemá spánok na očiach.17 A potom som pozoroval všetko, čo koná Boh. Človek ozaj nedokáže poňať činnosť, čo sa deje pod slnkom. Aj keď sa človek s námahou snaží, nechápe, a aj keby mudrc tvrdil, že ju pozná, poňať ju nedokáže.
2.Petrov 1, 1 Šimon Peter, služobník a apoštol Ježiša Krista, tým, ktorí vďaka spravodlivosti nášho Boha a Spasiteľa Ježiša Krista prijali takú vzácnu vieru ako my. 2 Milosť a pokoj nech sa rozhojňuje medzi vami v poznávaní Boha a Ježiša, nášho Pána.3 Jeho božská moc nám darovala všetko potrebné pre život a nábožnosť, keď sme poznali toho, ktorý nás povolal vlastnou slávou a účinnou mocou. 4 Tým nám daroval vzácne a veľmi veľké prisľúbenia, aby ste prostredníctvom nich mali účasť na Božej prirodzenosti a unikli skaze, ktorú vo svete spôsobuje žiadostivosť. 5 Práve preto sa všemožne usilujte a pridávajte k viere cnosť, k cnosti poznávanie, 6 k poznávaniu sebaovládanie, k sebaovládaniu vytrvalosť, k vytrvalosti nábožnosť, 7 k nábožnosti bratskú oddanosť, k bratskej oddanosti lásku. 8 Ak totiž toto všetko máte a ak to máte v bohatej miere, nebudete nečinní a neplodní v poznávaní nášho Pána Ježiša Krista. 9 Kto to však nemá, je slepý, krátkozraký a zabúda na to, že bol očistený od svojich niekdajších hriechov. 10 Preto sa tým viac usilujte, bratia, upevniť svoje povolanie a vyvolenie. Keď to budete robiť, nikdy sa nepotknete. 11 Tak budete mať štedro zaistený prístup do večného kráľovstva nášho Pána a Spasiteľa Ježiša Krista.

Kazateľ 7; 1 Petrov 5
2025-06-20
Kazateľ 7, 1 Lepšie je dobré meno ako vzácny olej, lepší deň smrti ako deň narodenia.2 Lepšie než ísť do domu hodovania je ísť do domu zármutku, v ktorom skončí každý človek. Kým žije, nech si to vezme k srdcu.3 Lepšia je mrzutosť ako smiech, lebo aj pri zachmúrenej tvári môže byť srdcu dobre.4 Srdce múdrych je v dome zármutku, ale srdce bláznov v dome radosti.5 Lepšie je počúvať napomínanie múdreho, než počúvať chválospev bláznov.6 Smiech bláznov je ako praskot tŕnia pod hrncom. Aj to je márnosť.7 Utláčanie ohlúpi múdreho a úplatok kazí srdce.8 Lepší je koniec veci ako jej začiatok, trpezlivá myseľ je lepšia než povýšenecká.9 Nenáhli sa v duchu za mrzutosťou, lebo mrzutosť spočíva v hrudi bláznov.10 Nehovor: „Ako to, že minulé dni boli lepšie ako tieto?“ Z múdrosti sa na to nepýtaš.11 Múdrosť je dobrá s dedičstvom, je výhodou pre tých, čo vidia slnko.12 Byť v tieni múdrosti je totiž ako byť v tieni peňazí a ziskom z poznania múdrosti je to, že dáva život tým, čo ju vlastnia.13 Pozri na Božie dielo! Kto môže narovnať, čo on skrivil?14 V dobrý deň užívaj dobro a v zlý deň pozri: tak prvý, ako aj druhý urobil Boh na to, aby človek nezistil, čo príde po ňom.15 To všetko som videl počas mojich márnych dní: je spravodlivý, ktorý hynie, hoci je spravodlivý, a svojvoľný, ktorý dlho žije, hoci je zlý.16 Nebuď veľmi spravodlivý a nerob sa príliš múdrym, prečo by si sa mal zničiť?17 Nebuď príliš svojvoľný a nebuď hlúpy, prečo by si mal zomrieť, keď ešte nenastal tvoj čas?18 Dobré bude, keď sa toho pridržíš, ba ani tamtoho sa nepustíš, veď kto sa bojí Boha, unikne tomu všetkému.19 Múdrosť posilňuje múdreho viac ako desiati mocní, ktorí sú v meste.20 Niet totiž na zemi spravodlivého človeka, ktorý robí dobre a nehreší.21 Nevenuj pozornosť všetkým rečiam, ktoré sa hovoria, aby si nepočul svojho sluhu, ako ťa preklína,22 veď tvoje srdce vie, že aj ty si mnohokrát preklínal iných.23 To všetko som múdro preskúmal a povedal som: „Chcem získať múdrosť,“ ale ona bola odo mňa vzdialená.24 Ďaleké je všetko, čo bolo, hlboké, prehlboké, kto to nájde?25 Poobzeral som sa a svoju myseľ som obrátil, aby som spoznal, skúmal a hľadal múdrosť a zmysel; a spoznal som aj svojvôľu, bláznovstvo, hlúposť a pomätenosť.26 Dospel som k tomuto: Trpkejšia ako smrť je žena, ktorá je osídlom, jej srdce sieťou a jej ruky putami. Kto sa Bohu páči, unikne jej, kto však hreší, toho polapí.27 „Hľa, toto som objavil,“ povedal Kazateľ: „Porovnával som jedno s druhým, aby som našiel zmysel,28 po ktorom ešte túžila moja duša, no nenašiel som ho. Z tisíc ľudí som našiel jedného poriadneho, ale žena medzi nimi nebola.29 Iba k tomuto som dospel: Boh urobil ľudí priamymi, oni však hľadajú samé úskoky.“
1 Petrov 5, 1 Starších medzi vami prosím ako spolustarší a svedok Kristových utrpení, aj ako účastník slávy, ktorá sa má zjaviť: 2 Paste Božie stádo, ktoré je u vás, starajte sa oň nie z prinútenia, ale dobrovoľne, ako Boh chce, nie pre mrzký zisk, ale ochotne! 3 Ani nie ako keby ste panovali nad dedičstvom, ale buďte vzorom stádu. 4 A keď sa zjaví najvyšší Pastier, dostanete nevädnúci veniec slávy.5 Podobne vy mladší, buďte poddaní starším a všetci sa zaodejte do pokory jedni voči druhým, lebo Boh pyšným odporuje, ale pokorným dáva milosť.6 Pokorte sa teda pod mocnou Božou rukou, aby vás vo svojom čase povýšil. 7 Naňho zložte všetky svoje starosti, lebo on sa o vás stará.8 Buďte triezvi, bdejte! Váš protivník, diabol, obchádza ako revúci lev a hľadá, koho by zhltol. 9 Vzoprite sa mu pevní vo viere, vedomí si toho, že také isté utrpenia doliehajú na spoločenstvo vašich bratov vo svete. 10 Boh všetkej milosti, ktorý vás v Kristovi Ježišovi povolal do svojej večnej slávy, vás po krátkom utrpení zdokonalí, utvrdí, upevní a postaví na pevný základ. 11 Jemu moc na veky vekov. Amen.12 Prostredníctvom Silvána, ktorého pokladám za vášho verného brata, som vám iba nakrátko napísal, aby som vás povzbudil a vydal svedectvo, že toto je tá pravá Božia milosť, v ktorej zotrvajte. 13 Pozdravuje vás cirkev v Babylone, vyvolená spolu s vami, a môj syn Marek. 14 Pozdravte sa navzájom bozkom lásky! Pokoj vám všetkým, ktorí ste v Kristovi!

Kazateľ 6; 1 Petrov 4,12-19
2025-06-19
Kazateľ 6, 1 Je zlo, ktoré som videl pod slnkom, a veľa je ho na ľuďoch: 2 Je to človek, ktorému Boh dal bohatstvo, poklady, slávu a jeho duša nemá nedostatok v ničom, po čom by túžil, ale Boh mu nedožičí, aby z toho užíval, lebo niekto cudzí to užíva. Je to márnosť a zlá choroba.3 Keby niekto splodil aj sto detí, žil by mnoho rokov a jeho roky by mali mnoho dní, ale jeho duša by sa dobra nenasýtila, ba ani pohrebu by sa mu nedostalo, tak o ňom hovorím: „Potratený plod je na tom lepšie ako on.“4 V márnosti totiž prišiel, v tme odíde a jeho meno je zahalené tmou.5 Slnko ani nevidel, ani nepoznal, ale má viac pokoja ako ten druhý.6 A hoc by žil aj zo dvetisíc rokov, no nezažil blahobyt, či nejdú obaja na to isté miesto? 7 Všetka námaha človeka je kvôli ústam, ale duša sa nemôže upokojiť.8 Veď akúže má výhodu múdry pred hlupákom, akúže bedár, ktorý vie, ako má v živote chodiť?9 Lepšie je pozerať očami, ako blúdiť dušou, aj to je márnosť a honba za vetrom.10 Čo bolo, dávno bolo pomenované, a je známe, že človek sa nemôže súdiť s tým, kto je mocnejší než on.11 Mnohé slová totiž množia márnosť a čo to osoží človeku? 12 Kto totiž vie, čo je dobré pre človeka v stanovenom počte dní jeho márneho života, ktoré prežije ako tieň? Veď kto oznámi človeku, čo bude po ňom pod slnkom?
1 Petrov 4, 12 Milovaní, nebuďte prekvapení ohňom skúšky medzi vami, ktorý na vás prišiel, ako keby sa vám prihodilo niečo neobyčajné, 13 ale radujte sa, keď máte účasť na Kristových utrpeniach, aby ste sa s plesaním radovali, aj keď sa zjaví jeho sláva. 14 Ak vás hanobia pre Kristovo meno, ste blahoslavení, pretože Duch slávy, Boží Duch, spočíva na vás. 15 Len nech nikto z vás netrpí ako vrah alebo zlodej, zločinec, či ako ten, čo sa mieša do všetkého. 16 Ak však trpí ako kresťan, nech sa nehanbí, ale nech oslavuje Boha za toto meno. 17 Veď už je čas, aby sa začal súd od Božieho domu. Ak sa však začne najprv od nás, aký bude koniec tých, čo sú neposlušní Božiemu evanjeliu?18 A ak sa spravodlivý ledva zachráni, kam sa podeje bezbožný a hriešnik? 19 Preto aj tí, čo trpia podľa Božej vôle, nech konajú dobro a svoje duše nech odporúčajú vernému Stvoriteľovi.

Kazateľ 5,9-19; 1 Petrov 4,1-11
2025-06-18
Kazateľ 5, 9 Kto miluje striebro, striebra sa nenasýti, a kto miluje hojnosť, nikdy nemá dosť. Aj to je márnosť.10 Keď sa rozmáha majetok, pribúdajú aj tí, čo z neho jedia. Aký osoh má z toho majiteľ? Iba toľko, že jeho oči naň hľadia.11 Sladký je spánok sluhu, či sa naje málo alebo veľa, ale sýtosť nedá boháčovi zaspať.12 Je aj ďalší hrozný neduh, ktorý som videl pod slnkom: bohatstvo, ktoré majiteľovi nahonobili na jeho nešťastie.13 Zlým počínaním sa to bohatstvo stratí. Syn, ktorého splodí, nebude mať nič v ruke.14 Ako vyšiel z tela svojej matky, tak sa nahý vráti, pôjde ako prišiel. Neodnesie si nič zo svojej námahy, čo by uniesol v ruke.15 Aj toto je hrozný neduh: každý odíde, ako prišiel, čo získa, keď sa bude namáhavo hnať za vetrom?16 Po všetky svoje dni v tme jedával, v mnohej mrzutosti, chorobe a podráždenosti.17 Hľa, čo som ja videl — dobro, ktoré je pekné: jesť, piť a vidieť dobro v celej svojej námahe, ktorou sa človek namáha pod slnkom počas vymeraných dní života, ktoré mu dal Boh, lebo to je jeho podiel. 18 Každý človek, ktorému Boh dal bohatstvo, poklady, umožnil mu z toho užívať, zobrať si podiel a radovať sa vo svojej námahe, dostal Boží dar, 19 pretože človek príliš nemyslí na dni svojho života, lebo Boh radosťou zamestnáva jeho srdce.
1 Petrov 4, 1 Keď teda Kristus prešiel utrpením v tele, aj vy sa vyzbrojte takým istým zmýšľaním: Kto prešiel utrpením v tele, skoncoval s hriechom, 2 aby čas, ktorý má ešte prežiť v tele, nežil už podľa ľudských žiadostí, ale podľa Božej vôle. 3 Dosť dlhý čas ste už robili podľa vôle pohanov: žili ste v neviazanosti, žiadostivostiach, v opíjaní sa vínom, v hýrení, pijatikách a nehanebnej modloslužbe. 4 Zaráža ich, že sa s nimi nevrháte do toho istého prúdu neviazanosti, a rúhajú sa. 5 Oni sa budú zodpovedať tomu, ktorý je pripravený súdiť živých aj mŕtvych. 6 Veď preto sa zvestovalo evanjelium aj mŕtvym, aby napriek tomu, že boli súdení u ľudí v tele, žili u Boha v Duchu.7 Koniec všetkého sa priblížil. Buďte teraz rozvážni a triezvi, aby ste boli pohotoví modliť sa. 8 Nadovšetko majte vytrvalú lásku jedni k druhým, lebo láska prikrýva množstvo hriechov. 9 Buďte navzájom pohostinní, bez šomrania. 10 Ako dobrí správcovia mnohorakej Božej milosti slúžte si navzájom každý tým duchovným darom, ktorý prijal. 11 Keď niekto hovorí, nech hovorí slovami, ktoré mu dal Boh, keď niekto slúži, nech to robí silou, ktorú dáva Boh, aby bol vo všetkom oslavovaný Boh skrze Ježiša Krista! Jemu patrí sláva i moc na veky vekov. Amen.

Kazateľ 4,17-5,8; 1 Petrov 3,18-22
2025-06-17
Kazateľ 4, 17 Daj si pozor na svoje kroky, keď pôjdeš do Božieho domu! Priblížiť sa a počúvať je lepšie, ako keď obetu prinášajú hlupáci, lebo nevedia, že robia zle.1 Neuvážene neotváraj ústa a tvoje srdce nech sa nenáhli vyriecť slovo pred Bohom, lebo Boh je v nebi a ty si na zemi, preto nech je málo tvojich slov.2 Po mnohej námahe prichádza sen a hlas hlupáka je v mnohých slovách.3 Ak dáš Bohu sľub, nemeškaj ho splniť, lebo v hlupákoch nemá zaľúbenie. Čo sľúbiš, splň!4 Lepšie je, ak nesľubuješ, ako keď sľúbiš, a nesplníš.5 Nedovoľ ústam, aby ti telo zvádzali na hriech, a nehovor pred Božím poslom, že to bol omyl. Prečo sa má Boh rozhnevať pre tvoju reč a zničiť dielo tvojich rúk?6 Pri množstve snov a márností je totiž aj mnoho slov, tak sa Boha boj!7 Keď v krajine uvidíš utláčanie chudobného, porušovanie práva a spravodlivosti, nečuduj sa, lebo na vysokého dozerá ešte vyšší a nad nimi sú ešte vyšší.8 Všetok zisk krajiny z obrobenej zeme patrí kráľovi.

1 Petrov 3, 18 Veď aj Kristus trpel raz navždy za hriechy, spravodlivý za nespravodlivých, aby vás priviedol k Bohu. Bol usmrtený v tele, ale oživený v Duchu. 19 V ňom šiel kázať aj duchom vo väzení. 20 Oni kedysi veriť nechceli, keď Božia zhovievavosť vyčkávala za dní Noacha, kým sa staval koráb, v ktorom sa zachránili z vody iba niekoľkí, celkovo osem ľudí. 21 To je predobraz krstu, ktorý teraz zachraňuje aj vás, nie však obmytím telesnej nečistoty, ale prosbou k Bohu o dobré svedomie na základe vzkriesenia Ježiša Krista, 22 ktorý je po svojom odchode do neba po Božej pravici a podmanil si anjelov, vlády, mocnosti a sily.

Kazateľ 4,7-16; 1 Petrov 3,8-17
2025-06-16
Kazateľ 4, 7 Obrátil som sa a videl som márnosť pod slnkom:8 Osamelý človek, ktorý nemá nikoho, nemá ani syna, ani brata, no niet konca všetkej jeho námahe, ani jeho oko sa nenasýti bohatstvom. „Pre koho sa namáham a ukracujem sa o dobro?“ Aj to je márnosť, je to zlé zamestnanie.9 Dvom je lepšie ako jednému, lebo majú dobrú odmenu za svoju námahu.10 Ak padnú, jeden druhého zodvihne. Beda však samotnému, keď padne, a niet druhého, kto by ho zodvihol.11 Aj dvom, keď ležia, je teplo, ale jeden sa ako zahreje?12 Jednotlivca možno premôcť, dvaja sa však už postavia na odpor, ale trojitá šnúra sa tak rýchlo nepretrhne.13 Lepší je chudobný, ale múdry mladík ako starý, ale hlúpy kráľ, ktorý sa už nevie dať varovať.14 Vyšiel totiž z väzenia, aby bol kráľom, aj keď sa vo svojej krajine narodil chudobný.15 Videl som všetkých živých, ktorí chodia pod slnkom, spolu s mladíkom — následníkom, ktorý má po ňom nastúpiť.16 Nebolo konca všetkému ľudu, všetkým tým, čo boli pred nimi. Tí však, čo prídu neskôr, sa z neho nebudú radovať, lebo aj to je márnosť a honba za vetrom.
1 Petrov 3, 8 Napokon všetci buďte jednomyseľní, súcitní, plní bratskej lásky, milosrdní a pokorní. 9 Neodplácajte sa zlým za zlé ani zlorečením za zlorečenie, naopak, vy žehnajte, lebo ste boli povolaní, aby ste sa stali dedičmi požehnania.10 Veď kto chce milovať život a vidieť dobré dni, nech si zdržuje jazyk od zlého a pery od ľstivých rečí,11 nech sa odvráti od zlého a koná dobro, nech hľadá pokoj a usiluje sa oň.12 Veď Pánove oči hľadia na spravodlivých, jeho uši načúvajú ich prosbám, ale Pánova tvár je proti tým, čo robia zle.13 Ktože vám uškodí, ak budete horliť za dobro? 14 Ale ak aj trpíte pre spravodlivosť, ste blahoslavení. Nemajte z nich strach a neľakajte sa, 15 ale Pána, Krista, posväťte vo svojich srdciach. Buďte stále pripravení k obhajobe pred každým, kto by od vás žiadal, aby ste vydali počet z nádeje, ktorú máte, 16 ale robte to v tichosti, s bázňou a dobrým svedomím, aby tí, čo znevažujú váš dobrý spôsob života v Kristovi, boli zahanbení v tom, z čoho vás ohovárajú. 17 Lepšie je totiž trpieť, ak to bude Božia vôľa, keď robíte dobre, než keď robíte zle.

Kazateľ 4,1-6; 1 Petrov 3,1-7
2025-06-15
Kazateľ 4, 1 Obrátil som sa a videl som všelijaké útlaky, ktoré sa páchajú pod slnkom: hľa, slzy utláčaných — a tešiteľa pre nich niet. Násilie trpeli z rúk svojich utláčateľov — a nik ich nepotešil.2 Za šťastnejších ako tí, čo dosiaľ žijú, som nazval mŕtvych, ktorí dávno zomreli.3 No lepšie ako týmto obom je tomu, kto ešte nie je, kto nevidí zlé skutky, ktoré sa páchajú pod slnkom. 4 Videl som všetku námahu a všetku vydarenú prácu, ako vzbudzuje vzájomnú závisť. Aj to je márnosť a honba za vetrom.5 Hlupák založí svoje ruky a pojedá svoje vlastné mäso.6 Lepšia je hrsť pokoja ako dlane plné námahy a honby za vetrom.
1 Petrov 3, 1 Podobne, ženy, buďte podriadené svojim mužom, aby ste aj tých, čo sú neposlušní slovu, bez slova získali svojím správaním, 2 keď uvidia váš čistý život v Božej bázni. 3 Vaša ozdoba nech sa nezakladá na vonkajšku: na nápadne zapletaných vlasoch, v navešanom zlate a na honosných šatách, 4 ale ozdobou nech je to, čo je skryté v srdci a je neporušiteľné, totiž tichý a pokojný duch, ktorý má veľkú cenu pred Bohom. 5 Tak sa kedysi ozdobovali aj sväté ženy, ktoré dúfali v Boha a boli podriadené svojim mužom; 6 tak ako Sára poslúchala Abraháma a nazývala ho pánom. Vy ste jej dcérami, keď robíte dobre a nebojíte sa nijakého zastrašovania.7 Podobne i muži, nažívajte so svojimi ženami vo vedomí, že žena je ako krehká nádoba, a preukazujte im úctu, pretože sú spoludedičkami milosti života. Tak vašim modlitbám nebude nič prekážať.

Kazateľ 3,9-22; 1 Petrov 2,18-25
2025-06-14
Kazateľ 3, 9 Aký trvalý zisk zostane pracujúcemu z toho, s čím sa namáha? 10 Všimol som si zamestnanie, ktoré dal Boh ľudským synom, aby sa ním zapodievali.11 Všetko krásne urobil vo svojom čase, aj večnosť im dal do mysle, ale dielo, ktoré Boh koná, človek od začiatku až do konca nevystihne.12 Spoznal som, že nie je pre nich nič lepšie, ako sa radovať a konať vo svojom živote dobro.13 Aj to, ak niekto môže jesť a piť a zakúsiť dobro popri svojej námahe, je Boží dar. 14 Spoznal som, že všetko, čo Boh koná, trvá naveky. Nemožno k tomu nič pridať ani z toho nemožno ubrať, Boh tak urobil, aby sa ho ľudia báli.15 Čo je, je už dávno. Čo má byť, bolo už dávno. Boh však vyhľadá i to, čo už zaniklo. 16 Ďalej som videl pod slnkom: kde má byť právo, tam je svojvôľa; kde má byť spravodlivosť, tam je bezprávie.17 Pomyslel som si: „Spravodlivého aj svojvoľného bude súdiť Boh. Určil čas na každú príležitosť a na každý skutok.“18 Pomyslel som si: „Je to kvôli ľudským synom, aby ich Boh skúšal, a tak videli, že je to s nimi ako so zvieratami. 19 Veď údel ľudských synov a údel zvierat je rovnaký: ako zomrie jeden, tak zomrie i druhý, jeden dych je pre všetkých. Človek nemá prednosť pred zvieratami, lebo všetko je márnosť.20 Všetko ide na jedno miesto, všetko vzišlo z prachu a všetko sa do prachu vracia.21 Kto vie, či ľudský duch vystupuje nahor a duch zvierat zostupuje nadol do zeme?“22 Videl som, že nie je nič lepšie, ako keď sa človek raduje z toho, čo koná, lebo to je jeho podiel, veď kto mu umožní, aby videl, čo bude po ňom?
1 Petrov 2, 18 Sluhovia, vo všetkej bázni sa podriaďujte svojim pánom, nielen dobrým a miernym, ale aj hrubým. 19 Veď je to milosť, ak niekto, pretože sa riadi vo svedomí podľa Boha, znáša protivenstvá a nevinne trpí. 20 Veď aká je to sláva, keď budete trpezlivo znášať rany za to, že hrešíte? Ale ak dobre robíte a vydržíte v utrpení, to je milosť pred Bohom. 21 Veď na to ste boli povolaní; pretože aj Kristus trpel za vás a zanechal vám príklad, aby ste kráčali v jeho šľapajach.22 On hriech nespáchal, ani lesť nebola v jeho ústach. 23 Keď mu zlorečili, on nezlorečil, keď trpel, nevyhrážal sa, ale všetko odovzdal tomu, čo spravodlivo súdi. 24 On sám na vlastnom tele vyniesol naše hriechy na drevo, aby sme odumreli hriechom a žili pre spravodlivosť. Jeho ranami ste boli uzdravení. 25 Boli ste totiž ako blúdiace ovce, no teraz ste sa vrátili k pastierovi a biskupovi svojich duší.

Kazateľ 3,1-8; 1 Petrov 2,13-17
2025-06-13
Kazateľ 3, 1 Všetko má určenú chvíľu a každá záležitosť pod nebom má vhodný čas:2 je čas narodiť sa a čas zomrieť, čas sadiť a čas vytŕhať zasadené,3 čas zabíjať a čas liečiť, čas rúcať a čas stavať,4 čas plakať a čas smiať sa, čas žialiť a čas tancovať,5 čas rozhadzovať kamene a čas zbierať kamene, čas objímať a čas zanechať objímanie,6 čas hľadať a čas strácať, čas uschovávať a čas odhadzovať,7 čas trhať a čas zošívať, čas mlčať a čas hovoriť,8 čas milovať a čas nenávidieť, čas vojny a čas mieru.
1 Petrov 2, 13 S ohľadom na Pána sa podriaďte každému ľudskému zriadeniu: či kráľovi ako najvyššiemu vládcovi, 14 alebo vladárom, ktorých posiela trestať tých, čo robia zle, a chváliť tých, čo konajú dobro. 15 Veď Božia vôľa je, aby ste konaním dobra umlčali nevedomosť nerozumných ľudí. 16 Ste slobodní, no nie ako tí, ktorým sloboda slúži na zastieranie zloby, ale ako Boží služobníci. 17 Všetkých si uctite, bratov milujte, Boha sa bojte, kráľa si ctite!

Kazateľ 2,12-26; 1 Petrov 2,1-12
2025-06-12
Kazateľ 2, 12 Obzeral som sa, aby som videl múdrosť, bláznovstvo a hlúposť. Veď čo bude robiť človek, ktorý príde po kráľovi? To, čo robili dávno iní.13 Videl som, že múdrosť má takú výhodu pred hlúposťou, akú výhodu má svetlo pred tmou:14 múdry má svoje oči na hlave, ale hlupák chodí v tme. Viem však aj to, že oboch stihne rovnaký údel.15 Potom som si pomyslel: „Ak aj mňa stretne údel hlupáka, načo som sa potom stal nadmieru múdrym?“ Pomyslel som si, že aj to je márnosť,16 lebo niet stálej spomienky ani na múdreho, ani na hlupáka. V nasledujúcich dňoch sa na všetko zabudne. Ako to, že múdry zomiera rovnako ako hlupák?!17 Znenávidel som život, lebo zle na mňa doliehalo to, čo sa robí pod slnkom, veď všetko je márnosť a honba za vetrom. 18 Znenávidel som všetku svoju námahu, ktorou som sa umáral pod slnkom, ktorú zanechám človeku, čo príde po mne.19 Ktovie, či bude múdry alebo hlúpy? Zmocní sa však všetkého, s čím som sa namáhal a v čom som bol múdry pod slnkom — aj to je márnosť.20 Odvrátil som sa, aby som zúfal nad celou svojou námahou, ktorou som sa namáhal pod slnkom.21 Je totiž človek, ktorý sa namáhal múdro, umne a šikovne, ale svoj podiel odovzdá niekomu, kto sa s tým nenamáhal — aj to je márnosť a veľké zlo.22 Veď čo zostáva človeku z celej jeho námahy a zhonu, ktorými sa umáral pod slnkom,23 keď každý jeho deň je boľavou ranou a mrzutosť je jeho zamestnaním, ba ani v noci si jeho srdce neodpočinie? Aj toto je márnosť.24 Pre človeka nie je nič lepšie, ako keď je, pije a pri svojej námahe si dožičí dobré veci. Videl som, že aj to pochádza z Božej ruky. 25 Veď kto môže jesť a užívať bez neho?26 Človeku, ktorý sa mu páči, dal múdrosť, poznanie i radosť. Hriešnemu však dal za úlohu zbierať, hromadiť a dávať tomu, kto sa Bohu páči. Aj to je márnosť a honba za vetrom.
1 Petrov 2, 1 Zhoďte teda zo seba všetku zlobu i všetku faloš a pokrytectvo, závisť a všetky ohovárania 2 a ako práve narodené deti túžte po čistom duchovnom mlieku, aby ste od neho rástli na spásu, 3 keď ste už okúsili, že Pán je dobrý. 4 Pristupujte k nemu, živému kameňu, ktorý ľudia síce zavrhli, ale pred Bohom je vyvolený a vzácny. 5 Aj vy sa dajte zabudovať ako živé kamene do duchovného domu, aby ste sa stali svätým kňazstvom, ktoré bude prinášať duchovné obety, príjemné Bohu skrze Ježiša Krista. 6 Veď v Písme je napísané: Hľa, kladiem na Sione kameň uholný, vyvolený, vzácny; kto verí v neho, nebude zahanbený. 7 Pre vás, veriacich, je vzácny, ale pre neveriacich je to kameň, ktorý stavitelia zavrhli; ten sa stal uholným kameňom 8 a kameňom úrazu i skalou pohoršenia. Oni sa oň potkýnajú, lebo sú neposlušní slovu — na to boli aj určení.9 Vy však ste vyvolený rod, kráľovské kňazstvo, svätý národ, ľud určený na vlastníctvo, aby ste oznámili veľké skutky toho, čo vás povolal z temnoty do svojho predivného svetla.10 Kedysi ste neboli ľudom, ale teraz ste Boží ľud; prv ste boli bez milosrdenstva, ale teraz ste milosrdenstvo dosiahli. 11 Milovaní, povzbudzujem vás ako cudzincov a pútnikov, aby ste sa zdržiavali telesných žiadostí, ktoré bojujú proti duši. 12 Vaše správanie medzi pohanmi nech je vzorné, aby tí, čo vás teraz osočujú ako zločincov, videli vaše dobré skutky a v deň navštívenia za to oslavovali Boha.

Kazateľ 2,1-11; 1 Petrov 1,22-25
2025-06-11
Kazateľ 2, 1 Pomyslel som si: „Nože, choď, vyskúšaj radosť, uži dobré veci!“ Veď aj to je márnosť.2 O smiechu som povedal: „Pochabosť,“ o radosti: „Čo tá dokáže?“3 Vymyslel som si, že svoje telo budem osviežovať vínom, moje srdce sa však bude riadiť múdrosťou. Chopím sa i hlúposti, až kým neuvidím, kde je pre ľudských synov to dobro, ktoré majú robiť pod nebom počas svojho života.4 Zveľadil som svoje diela: postavil som si domy, vysadil som si vinice,5 urobil som si záhrady a parky, vysadil som v nich rozmanité ovocné stromy,6 urobil som si jazerá, aby zavlažovali les rastúcich stromov.7 Zadovážil som si otrokov a otrokyne, mal som aj domácich sluhov, vlastnil som veľa dobytka a oviec, viac ako všetci, ktorí boli predo mnou v Jeruzaleme.8 Nahromadil som si aj striebro a zlato, poklady cudzích kráľov a krajín. Zadovážil som si spevákov, speváčky i rozkoš ľudských synov — množstvo žien.9 Vzrástol a rozmohol som sa viac ako ktokoľvek, kto bol predo mnou v Jeruzaleme. Navyše moja múdrosť stála pri mne.10 Čokoľvek si moje oči želali, nič som im neodoprel, nebránil som svojmu srdcu v žiadnej radosti, lebo srdce sa mi radovalo z celej mojej námahy a to bol môj podiel zo všetkej mojej námahy.11 No keď som sa pozeral na celú moju činnosť, ktorú vykonali moje ruky, a na námahu, ktorú som na ňu vynaložil, a hľa — všetko bola márnosť a honba za vetrom. Niet trvalého zisku pod slnkom.
1 Petrov 1, 22 Keďže ste si teraz očistili duše poslušnosťou pravde, aby ste mali nepokryteckú bratskú lásku, z čistého srdca sa vrúcne navzájom milujte, 23 veď ste znovuzrodení nie z porušiteľného, ale z neporušiteľného semena: živým a večným Božím slovom, 24 lebo všetci ľudiasú ako tráva a celá ich sláva ako kvet trávy. Tráva uschne, kvet opadne,25 ale Pánovo slovo ostáva naveky. To je to slovo, ktoré sa vám zvestovalo.

Kazateľ 1,12-18; 1 Petrov 1,13-21
2025-06-10
Kazateľ 1, 12 Ja, Kazateľ, som bol kráľom nad Izraelom v Jeruzaleme.13 Predsavzal som si, že budem múdro hľadať a skúmať všetko, čo sa robí pod nebom: ťažkú úlohu dal Boh ľudským synom, aby sa ňou umárali.14 Videl som všetky skutky, ktoré sa robia pod slnkom, a hľa, všetko je márnosť a honba za vetrom.15 To, čo je krivé, nemožno narovnať, a s tým, čo chýba, nemožno počítať.16 Pomyslel som si: „Získal som väčšiu a hojnejšiu múdrosť ako všetci, ktorí predo mnou vládli nad Jeruzalemom, a moje srdce zakúsilo veľa múdrosti a poznania.“17 Predsavzal som si, že spoznám múdrosť a poznanie, hlúposť i bláznovstvo. Zistil som však, že aj to je honba za vetrom.18 Veď pri mnohej múdrosti je mnoho mrzutosti a kto zväčšuje poznanie, zväčšuje bolesť.
1 Petrov 1, 13 Preto si opášte bedrá svojej mysle, buďte triezvi, úplne dúfajte v milosť, ktorú dostanete pri zjavení Ježiša Krista. 14 Ako poslušné deti neprispôsobujte sa žiadostiam, ktoré ste mali predtým, v čase vašej nevedomosti; 15 no rovnako, ako je svätý ten, čo vás povolal, aj vy buďte svätí v celom svojom počínaní. 16 Veď je napísané: Buďte svätí, lebo ja som svätý!17 A ak vzývate ako Otca toho, čo súdi nestranne každého podľa jeho skutkov, žite v bázni počas svojho pobytu v cudzine. 18 Veď viete, že zo svojho márneho spôsobu života, zdedeného po otcoch, boli ste vykúpení nie pominuteľnými vecami, striebrom alebo zlatom, 19 ale drahou krvou Krista. On ako bezchybný a nepoškvrnený baránok 20 bol na to síce vopred vyhliadnutý ešte pred stvorením sveta, ale zjavený v posledných časoch kvôli vám. 21 Skrze neho veríte v Boha, ktorý ho vzkriesil z mŕtvych a dal mu slávu, takže vaša viera a nádej sa upína na Boha.

Kazateľ 1,1-11; 1 Petrov 1,10-12
2025-06-09
Kazateľ 1, 1 Slová Kazateľa, Dávidovho syna, kráľa v Jeruzaleme. 2 „Márnosť márností,“ povedal Kazateľ, „márnosť márností, všetko je márnosť.“3 Aký zisk zostane človeku pri všetkej jeho námahe, ktorou sa namáha pod slnkom?4 Pokolenie odchádza, pokolenie prichádza, zem však stále zostáva.5 Slnko vychádza, slnko zapadá, náhli sa na svoje miesto, tam, kde zasa vyjde.6 Vietor veje na juh, obracia sa na sever, stále krúži a krúži, vo svojich okruhoch sa vietor vracia.7 Všetky potoky tečú do mora, ale more sa nepreplní. Na miesto, kam potoky tečú, ta sa vracajú, aby tiekli znova.8 Všetky veci unavujú, keď ich človek nedokáže slovami vystihnúť. Oko sa nenasýti pozeraním, ani ucho sa nenaplní počúvaním.9 Čo bolo, to bude, a čo sa robilo, to sa bude robiť. Niet nič nového pod slnkom.10 Ak by aj niekto o niečom povedal: „Pozri, toto je nové!“ — už dávno to bolo v časoch, ktoré boli pred nami.11 Predošlé veci nezostanú v pamäti, ani na to, čo príde, nebudú spomínať tí, čo budú žiť neskôr.
1 Petrov 1, 10 Túto spásu úporne hľadali a neúnavne skúmali proroci, ktorí prorokovali o milosti pripravenej pre vás. 11 Skúmali, na ktorý čas a na aké okolnosti poukazuje Kristov Duch, ktorý v nich prebýval, keď vopred svedčil o Kristových utrpeniach a o sláve, ktorá príde po nich. 12 Im bolo zjavené, že tým neslúžili sebe, ale vám, ktorým teraz toto všetko ohlasujú tí, čo vám zvestovali evanjelium v moci Ducha Svätého, zoslaného z neba. Na to všetko túžia hľadieť aj anjeli.

Príslovia 31; 1 Petrov 1,1-9
2025-06-08
Príslovia 31, 1 Slová kráľa Lemuela a výpovede, ktorými ho poúčala jeho matka.2 Ó, syn môj, ó, syn môjho života! Ó, syn mojich sľubov!3 Nevydávaj svoju silu ženám a svoj údel tým, ktoré ničia kráľov.4 Nepatrí sa kráľom, Lemuel, kráľom sa nepatrí piť víno a panovníkom opojný nápoj,5 aby azda pri popíjaní nezabudli na príkazy a neprekrútili právo všetkých chudobných.6 Dávajte opojný nápoj hynúcemu a víno tým, čo majú trpký život,7 nech sa napije a zabudne na svoju chudobu a nech si už na svoju núdzu nespomenie!8 Otvor svoje ústa namiesto nemého a za práva všetkých slabých.9 Otvor svoje ústa, spravodlivo súď a zastávaj sa práva chudobných a núdznych! (alef) 10 Kto nájde ženu statočnú? Je omnoho cennejšia než perly. (bét) 11 Srdce jej muža jej dôveruje, nebude mu chýbať zisk. (gimel) 12 Hospodári mu dobre, nie zle, po celý svoj život. (dalet) 13 Dbá o dostatok vlny a ľanu, vlastnými rukami s chuťou pracuje. (hé) 14 Podobá sa lodiam kupcov, svoj chlieb priváža zďaleka. (vav) 15 Vstáva ešte za noci, aby dala pokrm svojmu domu a príkazy svojim slúžkam. (zajin) 16 Vyhliadne si pole a kúpi ho, z ovocia svojich rúk vysádza vinicu. (chét) 17 Bedrá si silou opáše a posilní si ramená. (tét) 18 Okusuje, aké dobré je jej počínanie, jej lampa v noci nezhasína. (jód) 19 Jej ruky siahajú po praslici, jej dlane sa chopia vretena. (kaf) 20 Svoju dlaň otvára chudobnému a k núdznemu svoje ruky vystiera. (lamed) 21 Nebojí sa o svoj dom, keď sneží, lebo všetci v dome majú po dva odevy. (mém) 22 Narobila si prikrývky, jej odev je z jemného ľanu a purpuru. (nún) 23 Jej manžel je známy v bránach, keď zasadá so staršími krajiny. (samech) 24 Vyrába a predáva plátno, kupcom dodáva opasky. (ajin) 25 Sila a dôstojnosť sú jej odevom, s úsmevom sa díva na nastávajúci deň. (pé) 26 Ústa otvára v múdrosti a na jazyku má láskavé poučenie. (cadé) 27 Dozerá na chod domácnosti a neje z chleba povaľačov. (kóf) 28 Keď vstanú jej synovia, blahorečia jej, aj jej muž ju zahŕňa pochvalou: (réš) 29 „Statočne si vedú mnohé ženy, ale ty ich všetky predstihneš!“ (šín) 30 Pôvab je klamlivý a krása prchavá, ale žena, čo má bázeň pred Hospodinom, zasluhuje si chválu. (tav) 31 Dajte jej z ovocia jej rúk, nech ju chvália v bránach jej skutky!
1 Petrov 1, 1 Peter, apoštol Ježiša Krista, vyvoleným, ktorí ako cudzinci žijú v diaspóre v Ponte, Galácii, Kapadócii, Ázii a Bitýnii, vyvoleným, 2 ktorých Boh Otec vopred poznal a Duchom posvätil, aby sa poslušne odovzdali Ježišovi Kristovi a boli pokropení jeho krvou: Milosť a pokoj v hojnosti! 3 Požehnaný Boh a Otec nášho Pána Ježiša Krista, ktorý nás podľa svojho veľkého milosrdenstva vzkriesením Ježiša Krista z mŕtvych znovuzrodil pre živú nádej, 4 pre nehynúce, nepoškvrnené a nevädnúce dedičstvo pripravené v nebesiach pre vás, 5 ktorých Božia moc prostredníctvom viery chráni pre spásu, pripravenú zjaviť sa v poslednom čase. 6 Radujte sa z toho, aj keď azda teraz máte ešte nakrátko prejsť zármutkom rozličných skúšok, 7 aby vám vaša vyskúšaná viera, oveľa cennejšia ako pominuteľné zlato, ktoré sa tiež preskúšava ohňom, bola na chválu, slávu a česť pri zjavení Ježiša Krista. 8 Nevideli ste ho, a predsa ho milujete. Ani teraz ho nevidíte, ale veríte v neho a radujete sa nevýslovnou radosťou, plnou slávy, 9 že dosahujete cieľ svojej viery — spásu duší.

Príslovia 30; Galatským 6,11-18
2025-06-07
Príslovia 30, 1 Slová Agúra, Jakeho syna. Výrok tohto muža vynesený Itíelovi, Itíelovi a Uchálovi.2 Och, som hlúpy viac než ktokoľvek iný a nemám ľudský rozum,3 nenaučil som sa múdrosti a nemám ani poznanie o Najsvätejšom.4 Kto vystúpil do neba a odtiaľ zostúpil? Kto do svojej hrsti vietor nazbieral? Kto zabalil vodu do plášťa? Ktože vytýčil všetky končiny zeme? Ako sa volá a ako sa volá jeho syn? Isto to vieš!5 Každá Božia reč je preverená, je štítom tým, čo sa k nemu utiekajú.6 Nepridávaj nič k jeho slovám, aby ťa nepotrestal a neusvedčil z klamstva.7 O dve veci ťa prosím, neodopri mi ich prv, než zomriem:8 Vzdiaľ odo mňa klamstvo a lživé slovo! Nedávaj mi chudobu ani bohatstvo, udeľ mi toľko chleba, koľko potrebujem,9 aby som sa nepresýtil, nezaprel ťa a nepovedal: „Kto je Hospodin?“ Aby som neschudobnel a nekradol a nezneuctil tak meno svojho Boha.10 Neohováraj sluhu pred jeho pánom, aby ťa nepreklial, aby si ty neniesol trest.11 Je pokolenie, čo preklína svojho otca a svoju matku nežehná;12 pokolenie, čo sa pokladá za čisté a pritom nie je obmyté od špiny;13 pokolenie — ako len povýšene hľadí a namyslene žmurká viečkami!14 Je pokolenie, čo má zuby ako meče a čeľuste sťa nože, aby pohltilo biednych zo zeme a chudobných spomedzi ľudí. 15 Pijavica má dve dcéry, kričia: „Daj, daj!“ Sú tri veci, čo sa nikdy nenasýtia, totiž štyri, čo nepovedia: „Dosť!“:16 podsvetie a neplodné lono, zem stále smädná po vode a oheň, čo nikdy nepovie: „Dosť!“17 Oko, čo sa posmieva otcovi, a pohŕda poslušnosťou voči matke, vyďobú havrany z údolia a zožerú ho orlie mláďatá.18 Tieto tri veci sú mi podivné, vlastne štyri, čo nechápem:19 cestu orla na nebi, cestu hada po skale, cestu lode po morskej hlbine a cestu muža k dievčaťu.20 Taká je aj cesta cudzoložnice: naje sa, utrie si ústa a povie: „Neurobila som nič neprístojné.“21 Pred tromi vecami sa chveje zem, vlastne štyri uniesť nemôže:22 sluhu, čo kraľuje, hlupáka, čo pažravo hltá chlieb,23 nehanebnicu, čo sa vydáva, a slúžku, čo zaberie miesto svojej panej.24 Tieto štyri, hoci drobné zemské tvory, sú výnimočne múdre:25 mravce — národ bez sily, a predsa si v lete vedia pripraviť potravu;26 damany — národ bez moci, a vedia si stavať brlohy v skale;27 kobylky, hoci nemajú kráľa, predsa všetky tiahnu v šíkoch;28 jašteričky, hoci ich môžeš vziať do rúk, predsa bývajú v kráľovských palácoch.29 Títo traja vznešene vykračujú, vlastne štyria, čo pyšne pochodujú:30 lev, najmocnejší medzi zvieratami, neustúpi pred ničím,31 nafúkaný kohút aj cap a kráľ na čele svojho ľudu.32 Ak si hlúpy a vyťahuješ sa alebo ak strojíš zlo, daj si ruku na ústa!33 Veď šľahaním smotany vznikne maslo, úder na nos spôsobí krvácanie a nával hnevu vyvolá spor.
Galatským 6, 11 Pozrite, akými veľkými písmenami som vám napísal vlastnou rukou. 12 Tí, čo sa chcú páčiť podľa tela, vás nútia, aby ste sa dali obrezať, len aby ich neprenasledovali pre Kristov kríž. 13 Veď ani sami obrezaní nezachovávajú Zákon, ale chcú, aby ste sa dali obrezať, a aby sa oni mohli vychvaľovať vaším telom. 14 No ja sa v žiadnom prípade nechcem chváliť ničím, iba krížom nášho Pána Ježiša Krista, prostredníctvom ktorého je pre mňa svet ukrižovaný a ja pre svet. 15 Lebo nezáleží ani na obriezke, ani na neobriezke, ale na novom stvorení. 16 A nad všetkými, čo budú podľa toho konať, pokoj a milosrdenstvo, aj nad Božím Izraelom.17 A odteraz nech ma už nik ničím neobťažuje, lebo ja nosím na svojom tele Ježišove znaky.18 Milosť nášho Pána Ježiša Krista nech je s vaším duchom, bratia. Amen.

Príslovia 29; Galatským 6,1-10
2025-06-06
Príslovia 29, 1 Človek, čo si aj po viacerých napomenutiach zatvrdí šiju, zrazu sa zlomí a nebude nápravy.2 Keď pribúda spravodlivých, národ sa raduje, no keď bezbožný vládne, ľud vzdychá.3 Kto miluje múdrosť, poteší svojho otca, ale ten, čo chodí za prostitútkami, premrhá majetok.4 Kráľ právom upevní krajinu, no spustoší ju ten, kto ju daňami vydiera.5 Človek, čo lichotí svojmu blížnemu, napína sieť pod jeho nohy.6 V hriechu zlého človeka je pasca, spravodlivý však plesá a raduje sa.7 Spravodlivý pozná právo bedárov, no bezbožník nemá pre také poznanie pochopenie.8 Posmešníci poburujú mesto, kým múdri odvracajú hnev.9 Keď sa múdry muž súdi s bláznom, ten zúri alebo sa bez prestania smeje.10 Krvilační nenávidia bezúhonného, kým statoční sa mu usilujú zachrániť život.11 Hlupák všetok svoj hnev vyleje, ale múdry ho nakoniec v sebe utíši.12 Ak vládca počúva lživé slová, všetci jeho sluhovia budú bezbožní.13 Bedár a utláčateľ majú jedno spoločné: to, že do očí oboch vnáša svetlo Hospodin.14 Ak kráľ spravodlivo súdi bedárov, jeho trón sa upevní naveky.15 Palica a pokarhanie dáva múdrosť, no samopašné dieťa robí hanbu svojej matke.16 Kde pribudnú bezbožníci, previnenia sa rozmnožia a spravodliví uvidia ich pád.17 Starostlivo vychovávaj syna; on ti dožičí pokoj a dopraje potešenie tvojej duši.18 Bez zjavenia sa ľud stáva bezuzdným, no kto zákon zachováva, je blažený.19 Otroka nemožno vychovávať slovami, hoci rozumie, nereaguje.20 Videl si muža, čo veľa narozpráva? Blázon má viac nádeje než on.21 Kto rozmaznáva svojho sluhu od jeho mladosti, napokon bude mať príživníka.22 Hnevlivý človek vyvoláva hádky, prchký chlap kopí previnenia.23 Človeka poníži jeho povýšenosť, ale ponížený duchom okúsi slávu.24 Kto sa spolčuje so zlodejom, samého seba nenávidí; počuje kliatbu, a predsa to neoznámi.25 Kto sa trasie pred ľuďmi, kladie si pascu, ale kto dôveruje Hospodinovi, bude v bezpečí.26 Mnohí sa usilujú nakloniť si vladára, ale iba Hospodin udeľuje právo človeku.27 Spravodlivým sa protiví podlý človek a bezbožníkovi sa protiví ten, čo ide priamou cestou.
Galatským 6, 1 Bratia, keby aj niekoho pristihli pri nejakom priestupku, vy, čo ste vedení Duchom, napravte ho v duchu miernosti a každý daj si pozor sám na seba, aby si i ty nebol pokúšaný. 2 Neste si navzájom bremená, a tak naplníte Kristov zákon. 3 Lebo ak si niekto myslí, že je niečím, a nie je ničím, sám seba klame. 4 Nech každý skúma svoje konanie, a tak sa bude mať čím chváliť sám pred sebou, ale nie pred iným. 5 Lebo každý bude niesť svoje bremeno. 6 Kto je vyučovaný v slove, nech sa rozdelí o všetko, čo má, s tým, kto ho vyučuje. 7 Nemýľte sa! Boh sa nedá vysmievať, lebo čo človek rozsieva, bude aj žať. 8 Pretože kto rozsieva pre svoje telo, z tela bude žať porušenie. Ale kto rozsieva pre Ducha, z Ducha bude žať večný život. 9 Neúnavne konajme dobro, lebo ak neochabneme, v určenom čase budeme žať. 10 A tak teda, kým máme čas, robme dobre všetkým, ale najmä členom rodiny veriacich.

Príslovia 28; Galatským 5,16-26
2025-06-05
Príslovia 28, 1 Bezbožník uteká, hoci ho nik neprenasleduje, spravodlivý sa však cíti bezpečný ako mladý lev.2 Pri vzbure v krajine je mnoho vodcov, no len rozumný a osvedčený muž udrží poriadok.3 Chudobný muž, čo utláča núdznych, je sťa ubíjajúci dážď, po ktorom niet chleba.4 Tí, čo opúšťajú zákon, chvália bezbožníkov, tí, čo zákon dodržiavajú, im odporujú.5 Zlí ľudia nerozumejú právu, no tí, čo hľadajú Hospodina, všetko chápu.6 Lepší je chudobný kráčajúci bezúhonne, než boháč, ktorého cesty sú zvrátené.7 Kto zachováva zákon, je rozumný syn, kto sa spolčuje s pažravcami, robí hanbu svojmu otcovi.8 Kto rozmnožuje svoj majetok úrokmi a úžerou, zhromažďujeho pre toho, čo sa zmilúva nad núdznymi.9 Ak si niekto zapcháva uši, aby nepočul zákon, jeho modlitba je ohavnosťou.10 Kto zvádza statočných na zlú cestu, sám padne do jamy a bezúhonní nadobudnú dobré dedičstvo.11 Boháč sa zdá sám sebe múdry, ale bedár, čo má rozum, ho prehliadne.12 Keď spravodliví jasajú, je to veľká sláva, keď však bezbožníci povstanú, ľudia sa skrývajú.13 Kto tají svoje previnenia, nebude mať úspech, kto ich však vyzná a zanechá, dosiahne milosrdenstvo.14 Blahoslavený človek, čo si ustavične zachováva bázeň, ale kto si zatvrdzuje srdce, dostane sa do nešťastia.15 Ako revúci lev a túlavý medveď je svojvoľný panovník nad biednym ľudom.16 Vladár, čo stratil súdnosť, spôsobuje mnoho útlaku, no ten, čo nenávidí neoprávnený zisk, bude dlho žiť.17 Človek poškvrnený ľudskou krvou bude až do smrti unikať. Nech ho nik nepodporí!18 Kto kráča bezúhonne, bude zachránený, no ten, čo chodí po zvrátených cestách, zrazu padne.19 Kto obrába svoju pôdu, nasýti sa chlebom, kto sa zháňa za daromnicami, zasýti sa chudobou.20 Spoľahlivý človek bude zahrnutý požehnaním, ale toho, kto chce rýchle zbohatnúť, neminie trest.21 Nie je dobré nadržiavať ľuďom, veď za kus chleba sa previní nejeden človek.22 Závistlivec sa naháňa za majetkom, no netuší, že doľahne na neho bieda.23 Kto napomína človeka, neskôr nájde u neho viac priazne ako ten, čo sa mu líška jazykom.24 Kto zdiera svojho otca i matku a hovorí, že to nie je previnenie, je spoločníkom ničiteľa.25 Chamtivec vyvoláva hádky, ale kto dúfa v Hospodina, bude sa vzmáhať.26 Kto sa spolieha na seba, je hlupák, kto však kráča podľa múdrosti, bude zachránený.27 Kto dáva chudobnému, nebude mať nedostatok, no toho, čo si zakrýva pred ním oči, postihne veľa kliatob.28 Keď bezbožníci povstanú, ľudia sa skrývajú, keď hynú, pribúdajú spravodliví.
Galatským 5, 16 Hovorím však: Žite podľa Ducha a nebudete spĺňať žiadosti tela. 17 Lebo telo si žiada proti Duchu a Duch proti telu. Navzájom si odporujú, aby ste nerobili, čo by ste chceli. 18 Ale ak vás vedie Duch, nie ste pod Zákonom. 19 A skutky tela sú zjavné: smilstvo, nečistota, chlipnosť, 20 modloslužba, čary, nepriateľstvá, svár, žiarlivosť, hnevy, zvady, rozbroje, roztržky, 21 závisť, opilstvo, hýrenie a im podobné. O tomto vám vopred hovorím, ako som už skôr povedal, že tí, ktorí robia také veci, nebudú dedičmi Božieho kráľovstva.22 No ovocie Ducha je láska, radosť, pokoj, zhovievavosť, láskavosť, dobrota, vernosť, 23 miernosť, sebaovládanie. Proti takýmto veciam nie je zákon. 24 Tí, čo patria Ježišovi Kristovi, ukrižovali svoje telo s vášňami a žiadosťami. 25 Ak žijeme Duchom, podľa Ducha aj konajme! 26 Nehľadajme márnu slávu, nedráždime sa navzájom a nezáviďme jeden druhému!

Príslovia 27; Galatským 5,7-15
2025-06-04
Príslovia 27, 1 Nechváľ sa zajtrajškom, lebo nevieš, čo deň zrodí.2 Nech ťa chváli iný, nie tvoje ústa, cudzí človek, nie tvoje pery!3 Kameň je ťažký aj piesok niečo váži, ale hnev blázna od oboch je ťažší.4 Rozhorčenie je kruté, hnev je sťa povodeň, kto však obstojí pred žiarlivosťou?5 Lepšie je priame karhanie ako skrývaná láska.6 Dobre mienené sú údery milujúceho a hojné sú bozky toho, kto nenávidí.7 Sýty šliape po pláste medu, hladnému je však každá horkosť sladká.8 Ako vták, čo odletí ďaleko od svojho hniezda, je muž, čo sa zatúla ďaleko od svojho príbytku.9 Olej a kadidlo rozveseľujú srdce, slasť z priateľa je viac ako vlastná rada.10 Neopúšťaj svojho priateľa ani priateľa svojho otca, keď ťa však stihne nešťastie, nechoď do príbytku svojho brata, lebo lepší je blízky sused než vzdialený brat.11 Buď múdry, syn môj, a rozveseľ moje srdce, aby som mohol odpovedať tomu, čo mi robí výčitky.12 Rozvážny človek vidí nebezpečenstvo a skryje sa, neskúsení doplácajú na to, že idú ďalej.13 Šaty zadrž tomu, čo sa zaručí za cudzieho, ak za cudziu ženu, vezmi od neho záloh!14 Tomu, kto včasráno hlučne dobrorečí blížnemu, bude sa to považovať za zlorečenie.15 Ustavičný lejak v daždivom dni a hašterivá žena sú si podobné,16 kto ju chce zvládnuť, chce zvládnuť vietor a chytiť olej pravicou.17 Železo sa brúsi železom a jeden človek obrusuje druhého.18 Kto sa stará o figovník, bude jesť ovocie, kto stráži svojho pána, bude poctený.19 Ako voda odráža tvár, tak srdce odráža človeka.20 Podsvetie a ríša smrti sa nenasýtia a nenasýtia sa ani oči človeka.21 Ako taviaca nádoba striebro a pec zlato, tak človeka preveria ústa, čo ho chvália.22 Keby si blázna tĺčikom rozdrvil medzi obilím v mažiari, bláznovstvo ho neopustí.23 Poznaj dobre stav tvojho stáda a venuj pozornosť čriedam,24 veď hojnosť nebude navždy ani koruna pre všetky pokolenia.25 Keď sa pokosí tráva a ukáže sa nová zeleň, po horách sa zberá mládza;26 z baránkov máš odev, za capov kúpiš pole,27 máš dosť kozieho mlieka na svoju obživu, na obživu svojej rodiny i na živobytie svojich slúžok.
Galatským 5, 7 Dobre ste bežali. Kto vám zabránil, aby ste poslúchali pravdu? 8 Toto prehováranie nie je od toho, ktorý vás povoláva. 9 Trocha kvasu prekvasí celé cesto. 10 Ja vám dôverujem v Pánovi, že nebudete inak zmýšľať. Ten však, kto vás znepokojuje, musí znášať trest, nech je to ktokoľvek. 11 Ale bratia, ak ja ešte hlásam obriezku, prečo ma ešte prenasledujú? Veď tak je odstránené pohoršenie kríža. 12 Nech sa dajú hoci i kastrovať tí, čo vás poburujú.13 Lebo vy ste povolaní pre slobodu, bratia. Len aby sloboda nebola zámienkou pre telesnosť, ale navzájom si slúžte v láske. 14 Lebo celý Zákon sa napĺňa v jednom príkaze, a to: Milovať budeš svojho blížneho ako seba samého! 15 Ale ak sa medzi sebou hryziete a žeriete, dajte si pozor, aby ste sa navzájom neskántrili.

Príslovia 26; Galatským 5,1-6
2025-06-03
Príslovia 26, 1 Ako k letu nepatrí sneh a k žatve dážď, nepristane bláznovi česť.2 Ako preletovanie vrabca a poletovanie lastovičky ani bezdôvodná kliatba nedosiahne cieľ.3 Bič na koňa, uzda na osla a palica na chrbát bláznov.4 Neodpovedaj bláznovi podľa jeho bláznovstva, aby si nebol ako on.5 Odpovedz bláznovi podľa jeho bláznovstva, aby sa sám sebe nezdal múdry.6 Nohy si odtína a okúsi násilie ten, čo posiela odkazy po bláznovi.7 Ako slabé nohy chromého je príslovie v ústach bláznov.8 Ako kameň vložený do praku je pocta preukázaná bláznovi.9 Ako tŕň, čo sa zadrel opilcovi do ruky, je príslovie v ústach bláznov.10 Ako strelec, čo chce všetko trafiť, je ten, čo najíma blázna alebo tulákov.11 Ako sa pes vráti k tomu, čo vyvráti, opakuje blázon svoje bláznovstvo.12 Videl si muža, čo sa sám sebe zdá múdry? Blázon má viac nádeje než on.13 Lenivec hovorí: „Na ceste je levíča, lev sa poneviera po námestiach.“14 Dvere sa otáčajú na svojich pántoch a lenivec na svojom lôžku.15 Lenivec siahne rukou do misy a unaví sa, kým ju vráti k ústam.16 Lenivec si pripadá múdrejší než sedem rozumne odpovedajúcich.17 Psa chytá za uši ten, čo sa zamieša do sporu, ktorý sa ho netýka.18 Ako pomätený, čo strieľa ohnivé šípy a smrtonosné strely,19 je človek, ktorý klame svojho blížneho a hovorí: „Veď ja som len žartoval!“20 Keď nieto dreva, vyhasne oheň, keď niet klebetníka, utíchne zvada.21 Ako uhlie pahrebu a drevo oheň, tak roznieti škriepny človek spor.22 Slová klebetníka sú ako maškrty, schádzajú až na dno žalúdka.23 Ako postriebrená hlinená nádoba sú lichotivé pery so zlým srdcom.24 Kto nenávidí, pretvaruje sa perami, no vo svojom vnútri prechováva lesť.25 Keď hovorí prívetivým hlasom, never mu, veď v jeho srdci je sedmoraká ohavnosť,26 a hoci nenávisť podvodne zakryje, v zhromaždení sa zjaví jeho zloba.27 Kto inému jamu kope, sám do nej padne, kto kotúľa balvan, na toho sa zvalí.28 Falošný jazyk nenávidí tých, čo zasiahol, úlisné ústa privodia pád.
Galatským 5, 1 Kristus nás oslobodil, aby sme boli slobodní. Stojte teda a nedajte sa znova zapriahnuť do jarma otroctva. 2 Ja, Pavol, vám hovorím, že ak sa dávate obrezať, Kristus vám nič neprospeje. 3 A znova dosvedčujem každému obrezanému, že je povinný zachovávať celý Zákon. 4 Vy, čo chcete byť ospravedlnení zo Zákona, ste úplne odlúčení od Krista; vypadli ste z milosti. 5 Lebo my Duchom z viery s nádejou očakávame spravodlivosť. 6 Veď v Kristovi Ježišovi ani obriezka, ani neobriezka nerozhoduje, ale viera činná pomocou lásky.

Príslovia 25; Galatským 4,21-31
2025-06-02
Príslovia 25, 1 Aj toto sú Šalamúnove príslovia, ktoré spísali muži judského kráľa Chizkiju.2 Božou slávou je veci skrývať, slávou kráľov veci skúmať.3 Tak ako výšku nebies a hĺbku zeme ani srdce kráľov nemožno preskúmať.4 Odstráň zo striebra trosku a tepcovi striebra sa nádoba podarí.5 Odstráň bezbožníka spred kráľa a upevní sa jeho trón v spravodlivosti.6 Nevystatuj sa pred kráľom a nepostav sa na miesto veľmožov,7 lebo je lepšie, keď ti povedia: „Vystúp sem,“ než keď ťa ponížia pred urodzeným človekom, ktorého tvoje oči videli.8 Nechoď unáhlene pred súd! Čože si napokon počneš, keď ťa tvoj blížny zahanbí?9 Veď svoj spor s blížnym, ale neprezraď tajomstvo iného,10 lebo ti to bude vyčítať ten, čo to počuje, a zlá povesť sa od teba neodvráti.11 Sťa zlaté jablká na striebornom podnose je slovo vyrieknuté v pravý čas.12 Ako zlatý krúžok a klenot z rýdzeho zlata je karhajúci mudrc pre vnímavý sluch.13 Ako chladivý sneh v čase žatvy je spoľahlivý posol pre tých, čo ho posielajú, pretože občerství dušu svojich pánov.14 Oblaky s vetrom, ale bez dažďa, to je človek, čo sa chváli darom, ktorý nedá.15 Trpezlivosťou možno presvedčiť vodcu, vľúdny jazyk láme kosti.16 Našiel si med? Jedz s mierou, aby si sa ho neprejedol a nevyvrátil si ho.17 Len občas vstúp nohou do domu blížneho, aby sa ťa nepresýtil a neznenávidel ťa.18 Ako kyjak, meč a ostrý šíp je človek, čo krivo svedčí proti blížnemu.19 Ako zlomený zub a vytknutá noha je spoliehanie sa na zradcu v čase súženia.20 Ako niekto, čo si vyzlieka kabát v chladný deň či leje ocot do lúhu, je ten, čo spieva piesne skľúčenému srdcu.21 Ak ten, čo ťa nenávidí, je hladný, daj mu jesť chlieb, ak je smädný, daj mu napiť vody;22 tým nahrnieš žeravé uhlie na jeho hlavu a Hospodin ťa odmení.23 Severný vietor prináša dážď a pokútna reč hnevlivé pohľady.24 Lepšie je bývať v kúte na streche ako s hašterivou ženou v jednom dome.25 Ako studená voda pre vyprahnuté hrdlo je dobrá správa z ďalekého kraja.26 Ako zmútený prameň a znečistená studňa je spravodlivý, čo ustupuje bezbožníkovi.27 Jesť priveľa medu nie je dobré ani skúmať slávu iných slávu neprinesie!28 Mesto zbúrané, bez hradieb, to je muž, čo sa neovláda.
Galatským 4, 21 Povedzte mi vy, čo chcete byť pod Zákonom: Nepočujete Zákon? 22 Lebo je napísané: Abrahám mal dvoch synov: jedného od otrokyne a druhého od slobodnej. 23 Ten z otrokyne sa narodil podľa tela, ale ten zo slobodnej podľa prisľúbenia. 24 To je obrazná reč. Tie ženy znamenajú dve zmluvy: Tá prvá z vrchu Sinaj rodí pre otroctvo, a to je Hagar. 25 Hagar znamená vrch Sinaj v Arábii a zodpovedá terajšiemu Jeruzalemu, lebo ten je so svojimi deťmi v otroctve. 26 Ale Jeruzalem, ktorý je hore, to je tá slobodná, ktorá je našou matkou. 27 Veď je napísané: Raduj sa, neplodná, ktorá nerodíš, jasaj a výskaj, ty, ktorá netrpíš pôrodnými bolesťami, lebo opustená má veľa detí, viac ako tá, čo má muža.28 Vy však, bratia, ste deti prisľúbenia ako Izák. 29 Ale ako vtedy ten, čo sa narodil podľa tela, prenasledoval narodeného podľa Ducha, tak aj teraz. 30 Čo však hovorí Písmo? Vyžeň otrokyňu a jej syna, lebo syn otrokyne nebude dedičom so synom slobodnej. 31 Preto, bratia, nie sme deťmi otrokyne, ale slobodnej.

Príslovia 24; Galatským 4,12-20
2025-06-01
Príslovia 24, 1 Nezáviď zlým ľuďom a nežiadaj si byť s nimi,2 lebo ich srdce pomýšľa na záhubu, ich pery hovoria o trápení.3 Múdrosťou sa buduje dom a rozumnosťou sa upevňuje.4 Poznaním sa napĺňajú komory rozmanitým drahým a skvelým majetkom.5 Múdry bojovník je mocnejší než silák, učený prevyšuje toho, čo sa robí silným,6 lebo pod múdrym vedením budeš viesť svoj boj a v množstve poradcov spočíva záchrana.7 Múdrosť je privysoká pre blázna, v bráne neotvorí svoje ústa.8 Toho, kto premýšľa, ako páchať zlo, budú volať intrigán.9 Úklady blázna sú hriech, posmievač sa ľuďom protiví.10 Ak ochabneš v čase súženia, tvoja sila je malá.11 Zachraňuj vedených na smrť a bráň tých, čo sa tackajú na popravisko.12 Ak povieš: „Pozri, my sme to nevedeli,“ vari ten, čo skúma srdcia, tomu nerozumie, a ten, čo stráži tvoju dušu, to nevie? On odplatí človeku podľa jeho skutkov.13 Jedz, syn môj, med, lebo je dobrý, a medový plást je pre tvoje podnebie sladký.14 Vedz, že taká istá je múdrosť pre tvoju dušu. Ak si ju našiel, máš budúcnosť a tvoja nádej nevyjde nazmar.15 Bezbožník, nestroj úklady príbytku spravodlivého, nenič miesto, kde odpočíva.16 Veď spravodlivý, aj keď sedemkrát padne, opäť vstane, ale bezbožníci sa budú v nešťastí potkýnať.17 Neteš sa, keď padne tvoj nepriateľ, a keď sa potkne, nech ti srdce neplesá,18 aby to Hospodin nevidel — bolo by to v jeho očiach zlé — a odvrátil by od neho svoj hnev.19 Nerozčuľuj sa pre tých, čo robia zlo, nezáviď bezbožníkom!20 Veď zlý človek nemá budúcnosť a svieca bezbožníkov zhasne.21 Boj sa Hospodina, syn môj, aj kráľa, a nespolčuj sa s nestálymi ľuďmi,22 lebo náhle môže prísť na nich pohroma; ktože vie, aké nešťastie tí dvaja privedú? 23 Aj tieto príslovia pochádzajú od múdrych: Nie je dobré nadržiavať ľuďom na súde.24 Toho, čo povie bezbožníkovi: „Si spravodlivý,“ budú ľudia preklínať a národy mu budú zlorečiť,25 tým však, čo ho pokarhajú, bude sa vodiť dobre a spočinie na nich hojné požehnanie.26 Na pery bozkáva ten, kto dáva priamu odpoveď.27 Urob si svoju robotu vonku, vykonaj si ju na poli a potom si postavíš dom.28 Nesvedč bez dôvodu proti svojmu blížnemu a nezavádzaj svojimi perami.29 Nehovor: „Ako urobil mne, tak urobím aj ja jemu, každému odplatím podľa jeho skutkov.“30 Prešiel som okolo poľa lenivého muža a popri vinici človeka, čo stratil rozum.31 A hľa, bola celkom zarastená bodľačím, jej povrch pokrývala pŕhľava a jej kamenný múr bol rozváľaný.32 Keď som na to hľadel, vzal som si to k srdcu, videl som a vzal som si z toho ponaučenie:33 „Ešte si pospať, zdriemnuť trochu, ešte si zložiť ruky a odpočívať,“34 no chudoba príde k tebe ako tulák a núdza ako ozbrojený muž.
Galatským 4, 12 Bratia, prosím vás: Buďte ako ja, veď ja som ako vy. Ničím ste mi neukrivdili. 13 Veď viete, že som vám prvý raz zvestoval evanjelium telesne slabý, 14 ale napriek pokušeniu, ktorým vám bolo moje telo, ste mnou nepohrdli a nezošklivili ste si ma, ale prijali ste ma ako Božieho anjela, ako Krista Ježiša. 15 Kdeže je teda vaša blaženosť? Veď vám vydávam svedectvo, že keby to bolo možné, aj oči by ste si boli vylúpili a dali ich mne. 16 Stal som sa vám nepriateľom, keď vám hovorím pravdu? 17 Horlivo sa usilujú získať vás nie dobrým spôsobom; chcú vás odlúčiť, aby ste za nich horlili. 18 Dobré je dať sa získavať dobrom; a to vždy, nielen vtedy, keď som medzi vami. 19 Deti moje, znova pre vás trpím pôrodné bolesti, kým vo vás nebude stvárnený Kristus. 20 Chcel by som byť teraz pri vás a zmeniť svoj hlas, lebo neviem, čo s vami.

Príslovia 23; Galatským 4,1-11
2025-05-31
Príslovia 23, 1 Keď si zasadneš s panovníkom k jedlu, dobre si všímaj, čo máš pred sebou,2 a prilož si nôž na hrdlo, ak máš priveľkú chuť.3 Nebaž po jeho pochúťkach, sú klamlivým pokrmom.4 Za bohatstvom sa nežeň, prestaň z vlastného uváženia.5 Len čo na ňom očami spočinieš, už ho niet, veď zrazu si nasadí krídla a odletí sťa orol k nebesiam.6 Nejedz chlieb neprajníka a nebaž po jeho pochúťkach!7 On si totiž v mysli všetko zráta: „Jedz a pi,“ vraví ti, ale jeho srdce ti nie je naklonené.8 Vyvrátiš sústo, čo si prehltol, a svoje vľúdne slová zmárniš.9 Nehovor nič pred bláznom, keď počúva, lebo pohrdne tvojimi rozumnými slovami.10 Nepohni medzu prastarú a nezasahuj do poľa sirôt,11 veď ich zástanca je mocný, on sa ujme ich sporu proti tebe. 12 Upriam svoje srdce na výchovu a svoje uši na poučné výroky.13 Nezdráhaj sa potrestať chlapca, veď nezomrie, keď ho udrieš prútom.14 Ty ho síce udrieš prútom, ale zachrániš mu život od podsvetia.15 Syn môj, ak bude múdre tvoje srdce, aj moje srdce sa bude radovať16 a moje vnútro bude plesať, keď budú tvoje pery hovoriť, čo je správne.17 Nech nehorlí tvoje srdce proti hriešnikom, ale vždy radšej za bázeň pred Hospodinom,18 lebo iste jestvuje budúcnosť a tvoja nádej nevyjde nazmar.19 Počúvaj, syn môj, a buď múdry, veď svoje srdce rovnou cestou.20 Nezdržuj sa medzi pijanmi vína ani medzi tými, čo hltajú mäso.21 Veď pijan a pažravec vyjdú na mizinu, do handier ich odejú driemoty.22 Poslúchaj svojho otca, on ťa splodil, a nepohŕdaj svojou matkou, keď zostarla.23 Kúp si pravdu a nepredaj múdrosť, výchovu a rozumnosť.24 Od radosti jasá otec spravodlivého, kto splodil múdreho, raduje sa z neho.25 Nech sa raduje tvoj otec a tvoja mať, nech jasá tá, čo ťa porodila.26 Daj mi, syn môj, svoje srdce, nech si tvoje oči obľúbia moje cesty.27 Veď jamou hlbokou je prostitútka a úzkou studňou cudzinka.28 Aj ona strojí úklady ako zbojník a množí neverných medzi ľuďmi. 29 Komu zostane bedákanie a komu jojkanie? Komu zvady, komu sťažnosti? Komu rany bez príčiny? Komu mútne oči?30 Tým, čo vysedávajú pri víne a chodia ochutnávať miešané víno.31 Nepozeraj na víno, ako sa červenie, ako iskrí v pohári a hladko sa šmýka,32 no nakoniec uhryzne ako had a poštípe ako zmija.33 Tvoje oči budú vidieť čudné veci a tvoje srdce bude hovoriť zvrátene.34 Budeš ako ten, čo leží na šírom mori, ako ten, čo leží na vrchole sťažňa.35 „Udreli ma,“ povieš, „no nič ma nebolí, zbili ma, ale nič necítim. Kedy sa zobudím, aby som zasa niečo našiel?“
Galatským 4, 1 Hovorím však: Kým je dedič maloletý, ničím sa nelíši od otroka, hoci je pánom všetkého, 2 ale je pod poručníkmi a správcami až do času, ktorý určil otec. 3 A tak aj my, keď sme boli maloletí, boli sme v otroctve pod živlami sveta. 4 Ale keď prišla plnosť času, Boh poslal svojho Syna narodeného zo ženy, narodeného pod Zákonom, 5 aby vykúpil tých, čo sú pod Zákonom, a aby sme dostali synovstvo. 6 A keď ste synmi, poslal nám Boh do sŕdc Ducha svojho Syna, ktorý volá: „Abba, Otče.“ 7 A tak už nie si otrok, ale syn; a ak syn, tak skrze Boha aj dedič. 8 Ale vtedy, keď ste nepoznali Boha, slúžili ste tým, čo podľa svojej prirodzenosti nie sú bohmi. 9 No teraz, keď ste poznali Boha, alebo skôr, keď Boh poznal vás, ako to, že sa vraciate k bezmocným a úbohým živlom a chcete im znova slúžiť?! 10 Zachovávate určité dni, mesiace, obdobia a roky. 11 Bojím sa o vás, či som sa pre vás nadarmo nenamáhal.

Príslovia 22,17-29; Galatským 3,19-29
2025-05-30
Príslovia 22, 17 Nakloň svoj sluch, počúvaj slová múdrych a upriam svoje srdce na moje poznatky.18 Veď bude príjemné, ak si ich zachováš vo svojom vnútri, zrazu sa dostanú na tvoje pery.19 Dnes ťa poúčam, áno teba, aby si sa spoliehal na Hospodina.20 Vari som ti nenapísal tridsať výrokov, rád a poučení,21 aby som ti dal spoznať istotu pravdivých slov a aby si správne odpovedal tým, čo ťa posielajú?22 Nezdieraj bedára, lebo je chudobný, a nešliap po biednom v bráne,23 lebo Hospodin sa ujme ich sporu a okradne o život ich okrádačov.24 Nepriateľ sa s hnevlivým mužom a nestýkaj sa s prchkým chlapom,25 aby si sa neprispôsobil jeho chodníkom a nenastražil si pascu sám sebe.26 Nepatri k tým, čo podávajú ruku a dávajú záruku za dlhy,27 ak ich nemáš z čoho splatiť. Prečo má niekto vziať tvoje lôžko spod teba?28 Nepohni medzu prastarú, ktorú založili tvoji otcovia.29 Videl si muža zručného v práci? Bude stáť pred kráľmi, nebude slúžiť obyčajným ľuďom.
Galatským 3, 19 Čo teda Zákon? Bol pridaný z dôvodu previnení do čias, kým nepríde prisľúbený potomok; bol odovzdaný skrze anjelov rukou prostredníka. 20 Keď ide o jedného, netreba prostredníka. A Boh je jeden. 21 Je teda Zákon proti Božím prísľubom? Vôbec nie! Veď keby bol býval daný Zákon, ktorý by mohol oživovať, spravodlivosť by bola naozaj zo Zákona. 22 Ale Písmo všetko uzavrelo pod hriech, aby sa prisľúbenie dostalo z viery Ježiša Krista tým, ktorí veria.23 Pred príchodom viery sme boli zajatci pod dozorom Zákona až do toho času, keď sa mala zjaviť viera. 24 A tak Zákon bol naším vychovávateľom po Krista, aby sme boli ospravedlnení z viery. 25 Ale keď prišla viera, už nepodliehame vychovávateľovi, 26 lebo vierou ste všetci Božími synmi v Kristovi Ježišovi. 27 Veď všetci, čo ste boli pokrstení v Krista, Krista ste si obliekli. 28 Nie je ani Žid, ani Grék, nie je ani otrok, ani slobodný, nie je muž a žena, lebo všetci ste jedno v Kristovi Ježišovi. 29 A ak ste Kristovi, ste Abrahámovo potomstvo a podľa prisľúbenia dedičia.

Príslovia 22,1-16; Galatským 3,6-18
2025-05-29
Príslovia 22, 1 Dobré meno je viac ako veľké bohatstvo, priazeň je lepšia než striebro a zlato.2 Boháč a bedár sa v niečom stretajú: obaja sú dielom Hospodina.3 Rozvážny človek vidí zlo a ukryje sa, neskúsení idú ďalej a doplatia na to.4 Odmenou za pokoru a bázeň pred Hospodinom je bohatstvo, sláva a život.5 Tŕne a osídla sú na ceste zvráteného človeka, no kto si chráni život, zďaleka sa im vyhne.6 Pouč chlapca na začiatku jeho cesty a neodchýli sa od nej ani v starobe.7 Boháč panuje nad chudobnými, dlžník je otrokom veriteľa.8 Kto seje neprávosť, bude žať skazu a prút jeho hnevu sa pominie.9 Kto hľadí vľúdnym okom, bude požehnaný, lebo dáva bedárovi zo svojho chleba.10 Odožeň posmešníka a pominie zvada, prestane svár a hanba.11 Kto má rád čisté srdce a láskavé pery, bude priateľom kráľa.12 Oči Hospodina chránia poznanie, on vyvracia slová zradcu.13 Lenivec hovorí: „Vonku je lev, na námestí by ma zadlávil!“14 Ústa cudzích žien sú hlbokou jamou, na koho sa Hospodin rozhnevá, padne do nej.15 Pochabosť väzí v srdci chlapca, ale trestajúca palica ju odtiaľ vyženie.16 Kto zdiera bedára, aby sa obohatil, a dáva boháčovi, iste zakúsi núdzu.
Galatským 3, 6 Je to ako s Abrahámom, ktorý uveril Bohu a počítalo sa mu to za spravodlivosť.7 Vedzte teda, že tí, čo sú z viery, sú Abrahámovými synmi. 8 Keďže Písmo predvídalo, že Boh z viery ospravedlňuje pohanov, už vopred ohlásilo Abrahámovi radostnú zvesť: V tebe budú požehnané všetky národy. 9 Teda tí, čo sú z viery, dostávajú požehnanie s veriacim Abrahámom. 10 Ale všetci, čo sú zo skutkov podľa Zákona, sú pod kliatbou, lebo je napísané: Prekliaty je každý, kto nezotrváva vo všetkom, čo je napísané v knihe Zákona, a neplní to. 11 Je zrejmé, že pred Bohom nikto nie je ospravedlnený zo Zákona, pretože spravodlivý z viery bude žiť. 12 Zákon však nie je z viery, ale kto plní prikázania, bude žiť z nich. 13 Kristus nás vykúpil spod kliatby Zákona tým, že sám sa stal kliatbou za nás, lebo je napísané: Prekliaty je každý, kto visí na dreve, 14 aby v Kristovi Ježišovi prišlo Abrahámovo požehnanie na pohanov, aby sme skrze vieru dostali prisľúbenie Ducha. 15 Bratia, po ľudsky hovorím: Veď potvrdený závet človeka nikto neruší, ani nik k nemu nič nepridáva. 16 Prísľuby boli dané Abrahámovi a jeho potomkovi. Nehovorí: „a potomkom“, akoby šlo o mnohých, ale o jedného: a tvojmu potomkovi, a ním je Kristus. 17 Myslím to takto: Zmluvu, ktorú predtým potvrdil Boh, neruší Zákon vydaný po štyristotridsiatich rokoch, aby tak prísľub zbavil platnosti. 18 Veď ak je dedičstvo zo Zákona, tak už nie je z prísľubu. No Abrahámovi ho daroval Boh cez prísľub.

Príslovia 21; Galatským 3,1-5
2025-05-28
Príslovia 21, 1 Srdce kráľa je ako prúd vody v Hospodinovej ruke, odvedie ho, kamkoľvek chce.2 Človeku sa vidí každá cesta správna, lenže srdcia posudzuje Hospodin.3 Presadzovať spravodlivosť a právo sa Hospodinovi páči viac ako obeta.4 Povýšenecký pohľad a naduté srdce, hoci sú lampou pre bezbožníkov, sú hriechom.5 Plány usilovného iste vedú k zisku, no k nedostatku smeruje každý, kto sa náhli.6 Poklady získané falošným jazykom sú prchavou parou pre tých, čo hľadajú smrť.7 Bezbožníkov zachváti záhuba, pretože odmietajú konať podľa práva.8 Kľukatá je cesta vinníka, ale konanie čistého je správne.9 Lepšie je bývať v kúte na streche ako s hašterivou ženou v jednom dome.10 Duša bezbožníka dychtí po zle, blížny nenájde v jeho očiach zľutovanie.11 Keď trestajú posmešníka, neskúsený múdrie, keď poúčajú múdreho, získava poznanie.12 Spravodlivý pozoruje dom bezbožníka a vrhá bezbožníkov do záhuby.13 Kto si ucho zapcháva pred krikom bedára, aj keď bude volať, nebude vypočutý.14 Dar v skrytosti krotí hnev, úplatok vo vrecku prudkú zlosť.15 Presadzovať právo je pre spravodlivého radosť, no pre páchateľov neprávosti je hrôzou.16 Človek, čo zblúdil z cesty rozvážnosti, bude spočívať v zhromaždení duchov mŕtvych.17 Kto obľubuje radovánky, bude trieť núdzu, kto má rád víno a olej, nezbohatne.18 Výkupným za spravodlivého je bezbožník a za statočného zradca.19 Lepšie je bývať v púštnej krajine ako s hašterivou a mrzutou ženou.20 V príbytku múdreho je vzácny poklad a olej, hlupák ich však premrhá.21 Kto sa usiluje o spravodlivosť a milosrdenstvo, nachádza život, spravodlivosť a slávu.22 Múdry vystúpi do mesta hrdinov a zbúra baštu, na ktorú sa spoliehali.23 Kto si stráži ústa a jazyk, stráži svoju dušu pred úzkosťami.24 Pyšný nafúkanec, nazývaný posmešník, vyčíňa vo svojej bezočivej pýche.25 Žiadostivosť usmrtí lenivca, lebo jeho ruky sa štítia práce.26 Celý deň žiada viac a viac, spravodlivý však rozdáva a nešetrí.27 Obeta bezbožníkov je ohavnosť, tým skôr, keď sa obetuje so zlým úmyslom.28 Falošný svedok zahynie, dobrý poslucháč však bude vždy vypovedať.29 Bezbožník vystupuje s bezočivou tvárou, statočný však dáva pozor na svoju cestu.30 Nijaká múdrosť ani rozumnosť, ani rada neplatia pred Hospodinom.31 Kôň je pripravený na deň boja, ale víťazstvo dáva Hospodin.
Galatským 3, 1 Kto vám počaril, nerozumní Galaťania? Veď vám bol pred očami vyobrazený Ježiš Kristus ukrižovaný! 2 Len to by som sa chcel od vás dozvedieť, či ste prijali Ducha zo skutkov podľa Zákona, alebo tým, že ste počúvali posolstvo viery? 3 Takí ste nerozumní? Začali ste Duchom a teraz završujete telom? 4 Či ste toľko vytrpeli nadarmo? Keby len nadarmo! 5 Ten, ktorý vám dáva Ducha a robí medzi vami mocné činy, robí to na základe skutkov podľa Zákona, alebo tým, že ste počúvali posolstvo viery?

Príslovia 20; Galatským 2,15-21
2025-05-27
Príslovia 20, 1 Víno je posmievač a opojný nápoj výtržník, nie je múdry nik, koho premôžu.2 Hrozba kráľa je ako rev mladého leva, ten, kto ho rozhnevá, hreší proti sebe samému.3 Pre človeka je cťou vyvarovať sa sporu, no každý blázon vybuchne.4 Lenivcovi sa nechce orať na jeseň, ale cez žatvu žobre a nič nemá.5 Zámery v srdci človeka sú hlboké vody, rozumný človek z nich čerpá.6 Mnoho ľudí sa chváli svojou vernosťou, ale ktože nájde spoľahlivého muža?7 Spravodlivý kráča v bezúhonnosti, blažené sú jeho deti, ktoré zanechal.8 Kráľ, čo sedí na sudcovskom stolci, preosieva svojím zrakom všetko zlé.9 Kto môže povedať: „Ja som si srdce očistil, som čistý od hriechu?“10 Dvojaké závažie a dvojaká miera — oboje sa protiví Hospodinovi.11 Už chlapec svojimi skutkami dáva najavo, či je čisté a správne jeho konanie.12 Aj počúvajúce ucho, aj vidiace oko utvoril Hospodin.13 Nemiluj spánok, aby si neschudobnel, ale maj oči otvorené a nasýtiš sa chlebom.14 „Zlé, je to zlé!“ vraví, kto kupuje, no keď odíde, už sa tým chváli.15 Jestvuje síce zlato a veľa rubínov, drahocenným skvostom sú však pery plné poznania.16 Zadrž odev toho, kto sa zaručuje za cudzinca, a od toho, čo za cudzinku, vezmi zálohu!17 Človeku je lahodný podvodom nadobudnutý chlieb, no napokon má ústa plné štrku.18 Plány pripravuj po porade, boj veď s rozvahou!19 Vyzrádza tajnosti, kto chodí a ohovára, nezačínaj si preto s tárajom.20 Kto zlorečí otcovi alebo matke, tomu zhasne jeho lampa v hustej tme.21 Majetok na začiatku rýchlo nadobúdaný napokon nebude požehnaný.22 Nehovor: „Odplatím sa za zlé!“ Dúfaj v Hospodina a zachráni ťa.23 Dvojaké závažie sa Hospodinovi protiví, falošná váha nie je dobrá.24 Kroky muža vedie Hospodin, ako môže človek svojej ceste rozumieť?25 Pascou pre človeka je nerozvážne vyrieknuť: „Je to sväté!“, a iba potom zvažovať sľuby.26 Múdry kráľ preosieva bezbožníkov a drví ich mlátiacim kolesom.27 Hospodin stráži dych človeka, skúma všetky zákutia vnútra.28 Milosrdenstvo a vernosť ochraňujú kráľa, milosrdenstvom podopiera svoj trón.29 Ozdobou mladých je ich sila, okrasou starcov sú šediny.30 Zraňujúce údery vyčistia zlo a rany zákutia vnútra.
Galatským 2, 15 My — Židia od narodenia, a nie hriešni pohania — 16 však vieme, že človek nie je ospravedlnený zo skutkov podľa Zákona, ale iba vierou v Krista Ježiša. Aj my sme uverili v Ježiša Krista, aby sme boli ospravedlnení z viery v Krista, a nie zo skutkov podľa Zákona, lebo zo skutkov podľa Zákona nebude nikto ospravedlnený. 17 Ak hľadáme ospravedlnenie v Kristovi a sme teda zrejme aj my hriešnici, je vari Kristus služobníkom hriechu? Vôbec nie! 18 Veď ak znova budujem, čo som zbúral, sám dokazujem, že som prestúpil Zákon. 19 Ja som však skrze Zákon umrel Zákonu, aby som žil Bohu. S Kristom som ukrižovaný. 20 Už nežijem ja, ale žije vo mne Kristus. A život, ktorý teraz žijem v tele, žijem vo viere v Božieho Syna, ktorý ma miloval a vydal seba samého za mňa. 21 Nepohŕdam Božou milosťou, lebo ak je spravodlivosť skrze Zákon, potom Kristus nadarmo umrel.

Príslovia 19; Galatským 2,11-14
2025-05-26
Príslovia 19, 1 Lepší je chudobný kráčajúci v bezúhonnosti, než človek s falošnými perami, ktorý je blázon.2 Nikto nie je dobrý bez poznania, kto sa náhli, dopúšťa sa hriechu.3 Bláznovstvom si človek podvracia cestu, jeho srdce sa hnevá na Hospodina.4 Bohatstvo získava veľa priateľov, biedny však príde o svojho priateľa.5 Falošného svedka trest neminie a ten, čo rozširuje lži, neutečie.6 Mnohí pochlebujú urodzenému človeku a každý je priateľom toho, kto je štedrý.7 Bedára nenávidia všetci jeho bratia, o čo skôr sa vzdialia od neho priatelia! Aj keď za nimi volá, niet ich.8 Kto získava poznanie, má rád seba, kto koná rozumne, bude sa mu dobre vodiť.9 Falošného svedka trest neminie a ten, čo rozširuje lži, zahynie.10 Nie je vhodné, aby blázon žil v blahobyte, a už vôbec nie, aby otrok panoval nad kniežatami.11 Rozumnosť robí človeka zhovievavým, je mu cťou povzniesť sa nad previnením.12 Kráľov hnev je ako rev mladého leva, no ako rosa na tráve je jeho priazeň.13 Bláznivý syn je nešťastím pre otca a škriepky ženy sú ako ustavičné kvapkanie vody.14 Dom i majetok je dedičstvom po otcoch, rozumná žena však pochádza od Hospodina.15 Lenivosť pohružuje do hlbokého spánku, ten, čo zaháľa, bude hladovať.16 Kto zachováva prikázanie, zachová si život, kto sa nestará o svoje cesty, zomrie.17 Kto sa zľutuje nad biednym, požičiava Hospodinovi, ktorý mu odplatí jeho dobročinnosť.18 Trestaj svojho syna, kým máš nádej, nedaj sa tak strhnúť, že by si ho usmrtil!19 Kto srší hnevom, zaslúži si pokutu, ak mu ju však odpustíš, iba zväčšíš zlo.20 Počúvaj radu a prijmi výčitku, napokon zmúdrieš.21 V ľudskom srdci je síce veľa zámerov, no rozhodnutie Hospodina pretrvá.22 Od človeka sa žiada vernosť, preto je na tom lepšie bedár ako podvodník.23 Bázeň pred Hospodinom vedie k životu, spokojne spí ten, čo ju má, nezasiahne ho nešťastie.24 Lenivec strčí ruku do misy, ale k ústam ju už nepritiahne.25 Udri posmievača a neskúsený sa stane rozvážnym, vyčítaj rozumnému a získa poznanie.26 Kto týra otca a vyháňa matku, je odporný a nehanebný syn.27 Syn môj, ak prestaneš počúvať výčitky, vzdiališ sa od rozumných slov.28 Ničomný svedok sa vysmieva z práva, ústa bezbožníkov hltajú neprávosť.29 Na posmievačov sú nachystané súdy a na chrbty bláznov údery.
Galatským 2, 11 No keď prišiel Kéfas do Antiochie, postavil som sa zoči-voči proti nemu, lebo si zaslúžil pokarhanie. 12 Kým totiž neprišli niektorí od Jakuba, jedával spolu s pohanmi. Ale keď prišli, odťahoval a oddeľoval sa, lebo sa bál stúpencov obriezky. 13 A s ním sa pretvarovali aj ostatní Židia, takže aj Barnabáša zachvátilo ich pokrytectvo. 14 Keď som teda videl, že nejdú priamo za pravdou evanjelia, povedal som Kéfasovi pred všetkými: „Ak ty, hoci si Žid, žiješ pohansky, nie židovsky, prečo nútiš pohanov žiť ako Židia?“
